
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 2443 

13 Νοεμβρίου 2015 


ΑΠΟΦΑΣΕΙ Σ 

Αριθμ. 2133.2/33882/2015 

Έγκριση του Γενικού Κανονισμού Λιμένα Σαρωνικού. 

Ο ΥΠΟΥΡΓΟΣ 

ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ 

Έχοντας υπόψη: 

1. Τις διατάξεις 

α) της περίπτωσης (β) του άρθρου 156 του Κώδικα 
Δημοσίου Ναυτικού Δικαίου, που κυρώθηκε με το άρθρο 
μόνον του Ν.δ. 187/1973 (Α' 261), όπως τροποποιήθηκε 
και ισχύει. 

β) του 4150/2013 «Ανασυγκρότηση του Υπουργείου 
Ναυτιλίας και Αιγαίου και άλλες διατάξεις» (Α' 102). 

γ) του άρθρου 2 του Π.δ. 70/2015 «Ανασύσταση των 
Υπουργείων Πολιτισμού και Αθλητισμού, Υποδομών, 
Μεταψορών και Δικτύων, Αγροτικής Ανάπτυξης και 
Τροφίμων. Ανασύσταση του Υπουργείου Ναυτιλίας και 
Αιγαίου και μετονομασία του σε Υπουργείο Ναυτιλίας 
και Νησιωτικής Πολιτικής. Μετονομασία του Υπουργείου 
Πολιτισμού, Παιδείας και Θρησκευμάτων σε Υπουργείο 
Παιδείας,Έρευνας και Θρησκευμάτων, του Υπουργείου 
Οικονομίας, Υποδομών, Ναυτιλίας και Τουρισμού σε 
Υπουργείο Οικονομίας, Ανάπτυξης και Τουρισμού και 
του Υπουργείου Παραγωγικής Ανασυγκρότησης, Περι¬ 
βάλλοντος και Ενέργειας σε Υπουργείο Περιβάλλοντος 
και Ενέργειας. Μεταφορά Γενικής Γραμματείας Βιο¬ 
μηχανίας στο Υπουργείο Οικονομίας, Ανάπτυξης και 
Τουρισμού» (Α' 114). 

δ) περίπτωσης (β) της παραγράφου 4 του άρθρου 15 
του Π.δ. 103/2014 «Οργανισμός Υπουργείου Ναυτιλίας 
και Αιγαίου» (Α' 170). 

ε) του Π.δ. 73/2015 «Διορισμός Αντιπροέδρου της 
Κυβέρνησης, Υπουργών, Αναπληρωτών Υπουργών και 
Υφυπουργών» (Α' 116). 

στ) του άρθρου 90 του «Κώδικα νομοθεσίας για την 
Κυβέρνηση και τα Κυβερνητικά Όργανα», που κυρώθηκε 
με το άρθρο πρώτο του Π.δ. 63/2005 (Α' 98/2005). 

2. Τον Γενικό Κανονισμό Λιμένα Σαρωνικού, ο οποίος 
υπεβλήθη με την αριθμ. Πρωτ. 2133.2/3221/2015/23.10.2015 
αναφορά της Λιμενικής Αρχής Σαρωνικού, με τις δια¬ 
τάξεις του οποίου ρυθμίζονται θέματα σχετικά με την 
εύρυθμη λειτουργία των λιμένων της περιφέρειας δι¬ 
καιοδοσίας Σαρωνικού. 


3. Τα με αριθμ. Φ.514.2/2014/230/Σχ. 380/30-10-2014 
(ορθή επανάληψη), Φ. 514.1/2014/26/Σχ.36/08-01-2015 και 
Φ.514.2/15/380/Σχ.1063/14-4-2015 έγγραφα Λιμενικής Αρ¬ 
χής Σαρωνικού προς την Περιφέρεια Αττικής, επί των 
οποίων δε διατυπώθηκε γνώμη εντός ευλόγου χρονικού 
διαστήματος από την Περιφέρεια Αττικής. 

4. Η ΩΠ: 131321/05-2015 Διαταγή ΥΠ.Ο.Υ.Ν.Τ./Α.Λ.Σ.- 
ΕΛ.ΑΚΤ./Δ.Λ.Α. γ'. 

5. Το γεγονός ότι από τις διατάξεις της Απόφασης 
αυτής δεν προκαλείται δαπάνη σε βάρος του Κρατικού 
Προϋπολογισμού, αποφασίζουμε: 

Άρθρο Πρώτο 

Εγκρίνουμε τον πιο κάτω Γενικό Κανονισμό Λιμένα 
Σαρωνικού. 

ΓΕΝΙΚΟΣ ΚΑΝΟΝΙΣΜΟΣ ΛΙΜΕΝΑ ΣΑΡΩΝΙΚΟΥ 
Ο ΛΙΜΕΝΑΡΧΗΣ ΣΑΡΩΝΙΚΟΥ 

Έχοντας υπόψη: 

1. Τις διατάξεις 

α) της περίπτωσης (β) του άρθρου 156 του Κώδικα 
Δημοσίου Ναυτικού Δικαίου, που κυρώθηκε με το άρθρο 
μόνον του Ν.δ. 187/1973 (Α' 261), όπως τροποποιήθηκε 
και ισχύει. 

β) του Ν.δ. 444/1970 «Περί αρμοδιοτήτων Λιμενικού 
Σώματος και σχέσεων προς τας αρμοδιότητας των Σω¬ 
μάτων Ασφαλείας» (Α' 39). 

γ) του Ν. 4150/2013 «Ανασυγκρότηση του Υπουργείου 
Ναυτιλίας και Αιγαίου και άλλες διατάξεις» (Α' 102). 

δ) του άρθρου 2 του Π.δ. 70/2015 «Ανασύσταση των 
Υπουργείων Πολιτισμού και Αθλητισμού, Υποδομών, 
Μεταφορών και Δικτύων, Αγροτικής Ανάπτυξης και 
Τροφίμων. Ανασύσταση του Υπουργείου Ναυτιλίας και 
Αιγαίου και μετονομασία του σε Υπουργείο Ναυτιλίας 
και Νησιωτικής Πολιτικής. Μετονομασία του Υπουργείου 
Πολιτισμού, Παιδείας και Θρησκευμάτων σε Υπουργείο 
Παιδείας,Έρευνας και Θρησκευμάτων, του Υπουργείου 
Οικονομίας, Υποδομών, Ναυτιλίας και Τουρισμού σε 
Υπουργείο Οικονομίας, Ανάπτυξης και Τουρισμού και 
του Υπουργείου Παραγωγικής Ανασυγκρότησης, Περι¬ 
βάλλοντος και Ενέργειας σε Υπουργείο Περιβάλλοντος 
και Ενέργειας. Μεταφορά Γενικής Γραμματείας Βιο¬ 
μηχανίας στο Υπουργείο Οικονομίας, Ανάπτυξης και 
Τουρισμού» (Α' 114). 

ε) της περίπτωσης (β) της παραγράφου 4 του άρθρου 
15 του Π.δ. 103/2014 «Οργανισμός Υπουργείου Ναυτιλίας 
και Αιγαίου» (Α' 170). 

στ) του Π.δ. 73/2015 «Διορισμός Αντιπροέδρου της 
Κυβέρνησης, Υπουργών, Αναπληρωτών Υπουργών και 
Υφυπουργών» (Α' 116). 

2. Το γεγονός ότι από τις διατάξεις του Κανονισμού 
αυτού δεν προκαλείται δαπάνη σε βάρος του Κρατι¬ 
κού Προϋπολογισμού, εκδίδουμε τον ακόλουθο Γενικό 
Κανονισμό Λιμένα: 

ΚΕΦΑΛΑΙΟ Α' 

ΟΡΙΑ ΙΣΧΥΟΣ - ΟΡΙΣΜΟΙ 

Άρθρο 1 

Ο παρών Γενικός Κανονισμός Λιμένα Σαρωνικού ισχύει 
στην περιφέρεια δικαιοδοσίας της Λιμενικής Αρχής 
Σαρωνικού, όπως αυτή καθορίζεται από τις κείμενες 
διατάξεις. 

Άρθρο 2 

Ως πλοίο, κατά την έννοια του παρόντος Κανονισμού, 
νοείται κάθε σκάφος, προοριζόμενο να μετακινείται στα 
ύδατα για μεταφορά προσώπων ή πραγμάτων, ρυμούλ¬ 
κηση, επιθαλάσσια αρωγή, αλιεία, αναψυχή, επιστημονι¬ 
κές έρευνες ή άλλο σκοπό, ως πλοίαρχος δε ο νόμιμα 
κυβερνών αυτό. 

ΚΕΦΑΛΑΙΟ Β' 

ΠΛΟΗΓΗΣΗ - ΕΙΣΠΛΟΥΣ - ΕΚΠΛΟΥΣ 

Άρθρο 3 

1. Στους λιμένες που λειτουργεί πλοηγικός σταθμός, 
στελεχωμένος ή όχι, τα θέματα της πλοήγησης των 
πλοίων ρυθμίζουν οι περί Πλοηγικής Υπηρεσίας ισχύ- 
ουσες διατάξεις. 

2. Σε όσους λιμένες δεν υπάρχει πλοηγικός σταθμός, 
εφόσον ζητηθεί πλοηγός, η Λιμενική Αρχή υποδεικνύει 
έμπειρο ναυτικό, γνώστη των συνθηκών του λιμένα και 
της περιοχής. Η αμοιβή του καθορίζεται από την Λι¬ 
μενική Αρχή, με απόφαση της, μετά από έγκριση του 
Υπουργείου Οικονομίας, Υποδομών, Ναυτιλίας και Του¬ 
ρισμού. Στην περίπτωση αυτή δεν οφείλονται πλοηγικά 
δικαιώματα. 

3. Αν η πλοήγηση δεν περιορίζεται στον είσπλου και 
έκπλου από τον λιμένα, αλλά και σε εκτέλεση διαδρο¬ 
μής από ένα λιμένα ή όρμο σε άλλο, για την πρόσθετη 
αμοιβή του χρησιμοποιούμενου ως πλοηγού ναυτικού, 
εφαρμόζονται οι διατάξεις του νόμου περί Πλοηγικής 
Υπηρεσίας. 

4. Σε περίπτωση άρνησης χρησιμοποίησης πλοηγού 
από τον πλοίαρχο, δεν επιτρέπεται ο είσπλους του πλοί¬ 
ου στο λιμένα, εφόσον η πλοήγηση είναι υποχρεωτική. 

Άρθρο 4 

1. Οι πλοίαρχοι των εισερχομένων στο λιμένα ή εξερ- 
χόμενων από αυτόν πλοίων οφείλουν: 

α) Να ενημερώνουν άμεσα τη Λιμενική Αρχή για τον 
κατάπλου ή απόπλου των πλοίων τους. 

β) Να κυβερνούν αυτοπροσώπως το πλοίο τους, ανε¬ 
ξάρτητα της τυχόν σε αυτό παρουσίας πλοηγού. 

γ) Να πλέουν ήρεμα σε ακτίνα ενός ναυτικού μιλίου 
από το λιμένα, εφόσον οι καιρικές συνθήκες και οι ελι- 
κτικές ιδιότητες του πλοίου επιτρέπουν αυτό και σε 
κάθε περίπτωση με ταχύτητα όχι ανώτερη από πέντε 


(5) ναυτικά μιλιά την ώρα. Επιτρέπεται αυξομείωση της 
ταχύτητας μέσα στο λιμένα και πέρα από πέντε (5) 
ναυτικά μιλιά την ώρα, όταν καιρικές συνθήκες, κίνδυνοι 
ή εμπόδια το επιβάλλουν. 

δ) Να τηρούν χωρίς παρέκκλιση τις διατάξεις του 
Διεθνούς Κανονισμού προς αποφυγή συγκρούσεων στη 
θάλασσα και τις τυχόν ειδικές διαταγές της Λιμενικής 
Αρχής, που αφορούν στην εν γένει κίνηση και ευταξία 
στο λιμένα. 

ΚΕΦΑΛΑΙΟ Γ' 
ΕΛΕΥΘΕΡΟΚΟΙΝΩΝΙΑ 

Άρθρο 5 

1. Τα θέματα της ελευθεροκοινωνίας των πλοίων ρυθ¬ 
μίζονται από τις εκάστοτε ισχύουσες σχετικές διατάξεις. 

2. Πλοίαρχοι πλοίων, που προέρχονται από ξένη χώρα, 
οφείλουν να επαίρουν στον ακάτιο ιστό, το διεθνές 
σήμα καθάρσεως ή τα σήματα, τα οποία προβλέπονται 
από το Διεθνή Κανονισμό, ανάλογα με την υγειονο¬ 
μική τους κατάσταση, και να συμμορφώνονται με τις 
υγειονομικές διατάξεις και τις διαταγές της αρμόδιας 
Υγειονομικής Αρχής. 

3. Στις ίδιες υποχρεώσεις υπόκεινται και οι πλοίαρχοι: 

α) Πλοίων προερχόμενων από λιμένες του εσωτερικού, 

στην περιοχή των οποίων έχουν σημειωθεί κρούσματα 
των επιδημικών ή μολυσματικών νόσων, που προβλέπο- 
νται από τον Διεθνή Υγειονομικό Κανονισμό. 

β) Πλοίων στα οποία, ενώ διαρκεί το ταξίδι, σημειώ¬ 
θηκε κατά την κρίση του γιατρού του πλοίου ή ελλείψει 
γιατρού από τον πλοίαρχο, κρούσμα ύποπτης ασθένειας, 
σε κάποιον από τους επιβαίνοντες εν γένει του πλοίου. 

4. Τα σήματα της παραγράφου 2 επαίρονται λίγο 
πριν την είσοδο του πλοίου στο λιμένα και υποστέλ- 
λονται μετά τη χορήγηση άδειας ελευθεροκοινωνίας 
του πλοίου από την Υγειονομική Αρχή. 

5. Προ της χορήγησης από την Υγειονομική Αρχή της 
άδειας ελευθεροκοινωνίας, απαγορεύεται η άνοδος στο 
πλοίο, καθώς και η κάθοδος από αυτό κάθε ατόμου, με 
εξαίρεση τον αρμόδιο για την πραγματοποίηση της 
ελευθεροκοινωνίας ιατρό, που ασκεί την υγειονομική 
υπηρεσία, το Λιμενικό Όργανο και τον πλοηγό. 

6. Απαγορεύεται σε πλοία οποιοσδήποτε χωρητικότη¬ 
τας και προέλευσης που φέρουν φορτίο, η προσέγγιση 
σε λιμένες ή όρμους όπου δεν υπάρχει Λιμενική ή Τελω- 
νειακή Αρχή ή σε θέσεις άλλες από τις οριζόμενες για 
εκφόρτωση. Από την πιο πάνω απαγόρευση εξαιρούνται 
τα πλοία που προσεγγίζουν στις μνημονευθείσες πε¬ 
ριοχές, λόγω ανωτέρας βίας. Στην περίπτωση αυτή οι 
πλοίαρχοι αυτών υποχρεούνται να ενημερώνουν τη Λι¬ 
μενική Αρχή, στην περιοχή της οποίας προσεγγίζουν τα 
πλοία, για την αιτία της προσέγγισης τους. Στην κρίση 
της Λιμενικής Αρχής έγκειται να κρίνει, κατά πόσο η μη 
ενημέρωση της από τον πλοίαρχο ήταν αδύνατη, λόγω 
της αιτίας της παραπάνω προσέγγισης ή των ειδικών 
συνθηκών κάτω από τις οποίες πραγματοποιήθηκε. 

ΚΕΦΑΛΑΙΟ Δ' 

ΥΓΕΙΟΝΟΜΙΚΕΣ ΔΙΑΤΑΞΕΙΣ 

Άρθρο 6 

1. Οι πλοίαρχοι των πλοίων είναι υπεύθυνοι για την 
καθαριότητα και την υγιεινή των πλοίων γενικά, καθώς 
και για την τήρηση των οριζομένων μέτρων υγιεινής και 
καθαριότητας κάθε φορά. 

2. Οι διατιθέμενοι για τους επιβάτες και τα εμπορεύμα¬ 
τα χώροι πρέπει να είναι καθαροί και απαλλαγμένοι από 
κάθε εμπόδιο ή απορρίμματα ή ουσίες, που μπορούν να 
προκαλέσουν ατύχημα σε επιβάτη ή φθορά ή ζημιά στα 
ενδύματα και τις αποσκευές του ή τα μεταφερόμενα 
εμπορεύματα. 

Αρθρο 7 

1. Για μεταφορά νεκρού με πλοίο απαιτείται προηγού¬ 
μενη άδεια της Λιμενικής Αρχής, η οποία χορηγείται 
μετά από: 

α) Αίτηση του ενδιαφερομένου. 

β) Πιστοποιητικό του Υγειονομικού Κέντρου και σε 
περίπτωση ελλείψεως του κοινοτικού ή άλλου ιατρού, 
ότι ο θάνατος του μεταφερομένου νεκρού δεν προήλθε 
από μολυσματική νόσο. 

γ) Βεβαίωση, που εκδίδεται όπως προηγούμενα, ότι ο 
νεκρός έχει συσκευασθεί και εγκιβωτισθει, σύμφωνα με 
τις υποδείξεις της Υγειονομικής Υπηρεσίας. 

2.0 ναυτικός πράκτορας είναι υπεύθυνος για την έκδο¬ 
ση φορτωτικής μεταφοράς ή εισιτηρίου, για την τήρηση 
των διατυπώσεων της προηγούμενης παραγράφου, χω¬ 
ρίς να απαλλάσσεται ο πλοίαρχος, που πρέπει να ελέγχει 
κάθε μια από τις παραπάνω συγκεκριμένες περιπτώσεις. 

Αρθρο 8 

Όλοι οι επιβαίνοντες σε πλοία με οποιαδήποτε ιδιότη¬ 
τα, καθώς και όσοι οπωσδήποτε χρησιμοποιούν χώρους 
αρμοδιότητας της Λιμενικής Αρχής, υποχρεώνονται να 
τηρούν τις διατάξεις που εκδίδονται από αυτήν περί 
υγειονομικού ελέγχου. 

ΚΕΦΑΛΑΙΟ Ε' 

ΚΙΝΗΣΗ ΚΑΙ ΑΓΚΥΡΟΒΟΛΙΑ ΠΛΟΙΩΝ 

Αρθρο 9 

Η σειρά, οι θέσεις και ο τρόπος (κάθετος στην προκυ¬ 
μαία ή παραβολή) αγκυροβολιάς, πρόσδεσης και παρα¬ 
μονής των πλοίων σε λιμένες, κρηπιδώματα, προβλήτες 
κ.λπ. ορίζονται κάθε φορά από τη Λιμενική Αρχή αυτε- 
πάγγελτα, εκτός αν ορίζεται διαφορετικά από ειδικές 
διατάξεις και τότε λαμβάνεται υπόψη το είδος και οι 
διαστάσεις του πλοίου, το υπό φόρτωση ή εκφόρτωση 
είδος και η ποσότητα του εμπορεύματος, η ύπαρξη 
αποθηκών αναγκαίων για εναπόθεση του, οι διαθέσιμες 
προκυμαίες και προβλήτες, η κίνηση του λιμένα, ο με- 
ταφερόμενος αριθμός επιβατών, ο λιμένας προέλευσης 
και τυχόν υποβληθέν αίτημα του πλοιάρχου ή πράκτορα, 
με την επιφύλαξη του άρθρου 141, παράγραφο Α' του 
Κώδικα Δημοσίου Ναυτικού Δικαίου (Κ.Δ.Ν.Δ.). 

Αρθρο 10 

1. Κατά την αγκυροβολιά, οι πλοίαρχοι οφείλουν να 
τηρούν άνοιγμα αγκύρων και έκταμμα αλύσεων ανάλογο 
με το βάθος του λιμένα, το είδος του βυθού, το μέγεθος 
του σκάφους και τις καιρικές συνθήκες. 

2. Απαγορεύεται η αγκυροβολιά πλοίων σε απόσταση 
μικρότερη από πεντακόσια (500) μέτρα από κάθε υπο¬ 
βρύχια κατασκευή ή καλώδιο. 

Αρθρο 11 

1. Οι πλοίαρχοι ή κυβερνήτες οφείλουν να συμμορφώ¬ 
νονται απροφάσιστα προς τις διαταγές για την αγκυ¬ 
ροβολιά και υποδείξεις της Λιμενικής Αρχής, μη επι¬ 


τρεπόμενης της έστω και προσωρινής αγκυροβολιάς ή 
παραμονής πλοίου σε θέση διάφορη της καθορισθείσας, 
πλην της περίπτωσης ανωτέρας βίας, η οποία ελέγχεται 
από τη Λιμενική Αρχή. 

2. Απαγορεύεται η παραμονή επ’ άγκυρα στον λιμένα 
κάθε σκάφους, πλην ανωτέρας βίας ή ειδικής διαταγής 
της Λιμενικής Αρχής, προς αποφυγή δημιουργίας δυ¬ 
σμενών συνθηκών και προκλήσεως ανωμαλίας στους 
χειρισμούς και κινήσεις άλλων πλοίων. 

3. Οι πλοίαρχοι ή κυβερνήτες οφείλουν να συμμορφώ¬ 
νονται, εντός της τασσόμενης κάθε φορά προθεσμίας, 
προς τις διαταγές της Λιμενικής Αρχής, να μεταβάλλουν 
θέση αγκυροβολιάς ή να την διορθώνουν. 

4. Οι πλοίαρχοι οφείλουν να αναφέρουν με τον κατά¬ 
πλου, κάθε παρατηρηθέν κατά το ταξίδι τους εμπόδιο 
στη ναυσιπλοΐα, τη σβέση ή την πλημμελή λειτουργία 
των φάρων και των φανών, καθώς και κάθε ναυτιλιακό 
κίνδυνο ή άξιο λόγου συμβάν ή ρύπανση. 

5. Η σειρά είσπλου των πλοίων στο λιμάνι καθορίζεται 
από τη Λιμενική Αρχή, εφόσον παρουσιαστεί τέτοια 
ανάγκη. 

6. Απαγορεύεται η κυκλοφορία πλοίων και πλωτών 
εν γένει μέσων μη νηολογημένων ή μη εγγεγραμμένων 
σε ΒΕΜΣ, ως επίσης και πλοίων των οποίων άλλαξε ο 
ιδιοκτήτης, ανεξαρτήτως λόγων (π.χ. πώληση, δωρεά 
κ.λπ.) και δεν ανεφέρθη τούτο στο αρμόδιο νηολόγιο 
ή ΒΕΜΣ, για την αντίστοιχη μεταβολή. Υπεύθυνοι προς 
τούτο είναι τόσο ο πλοιοκτήτης όσο και ο πλοίαρχος. 

Αρθρο 12 
Πρυμνοδέτηση 

1. Τα πρυμνοδετούντα πλοία πρέπει να προσδένονται 
με κατάλληλα πρυμνήσια, στις προς τούτο τοποθετη¬ 
μένες στα κρηπιδώματα δέστρες, στους δακτύλους ή 
κρίκους, μη επιτρεπομένης της πρόσδεσης τους σε άλλα 
αντικείμενα (στύλους, φανούς κ.λπ.) 

2. Τα καθέτως προς την παραλία αγκυροβολούντο 
και προσδένοντα πρυμνήσια πλοία, οφείλουν να τη¬ 
ρούνται σε αρκετή απόσταση μεταξύ των, ώστε να 
αφήνεται ο απαραίτητος χώρος προς διευκόλυνση των 
φορτοεκφορτώσεων, εξαιρέσει αντίθετης διαταγής της 
Λιμενικής Αρχής. 

3. Οι πλοίαρχοι οφείλουν να παρέχουν κάθε ευκολία, 
χαλαρώνοντας ή τεντώνοντας τα πρυμνήσια και τις 
αλυσίδες των αγκύρων, όταν τους ζητηθεί, προς διευ¬ 
κόλυνση της κίνησης άλλων πλοίων. 

4. Προβλεπομένης κακοκαιρίας, οι πλοίαρχοι είναι 
υποχρεωμένοι να λαμβάνουν όλες τις προφυλάξεις και 
κάθε πρόσφορο, σύμφωνα με τους ναυτικούς κανόνες 
και τις υποδείξεις της Λιμενικής Αρχής, μέτρο, για την 
ασφάλεια των πλοίων τους. 

5. Προς αποφυγή διάβρωσης των τεχνικών έργων του 
λιμένα και γενικά ζημιών, απαγορεύονται οι εντός αυτού 
και ιδιαιτέρως πλησίον των προκυμαιών, κινήσεις της έλι- 
κος για δοκιμή και έλεγχο της λειτουργίας της μηχανής. 

Αρθρο 13 
Μεθόρμιση 

1. Η μεθόρμιση κάθε πλοίου εντός του λιμένα ή από 
αυτόν στους παρακείμενους όρμους και αντιθέτως, γίνε¬ 
ται μόνο κατόπιν ενημέρωσης και έγκρισης της Λιμενι¬ 
κής Αρχής, με την επιφύλαξη της παραγράφου Α' του 
άρθρου 141 του Κ.Δ.Ν.Δ. 

2. Η Λιμενική Αρχή, η οποία διατάσσει τη μεθόρμιση, 
δεν φέρει καμία ευθύνη για πρόκληση τυχόν καθυστέ¬ 
ρησης του μεθορμισμένου πλοίου ή προκαλούμενη σε 
αυτό ζημιά, εξαιτίας επισυμβάντος ατυχήματος, κατά 
τη διάρκεια της μεθόρμισης. 

ΚΕΦΑΛΑΙΟ ΣΤ' 

ΑΣΦΑΛΕΙΑ ΝΑΥΣΙΠΛΟΪΑΣ 

Άρθρο 14 

1. Σε περιπτώσεις κατά τις οποίες ο λιμένας δεν παρέ¬ 
χει ασφάλεια, το πλοίο υποχρεούται, με υπόδειξη ή μη 
της Λιμενικής Αρχής, να αποπλεύσει εγκαίρως σε όρμο 
καταφυγής, εν αναμονή οδηγιών από αυτήν. 

2. Στη Λιμενική Αρχή επιφυλάσσεται το δικαίωμα, σε 
περίπτωση κακοκαιρίας, βάσει κριτηρίων καθοριζομένων 
από τον Κ.Δ.Ν.Δ. και των κατ’ εξουσιοδότηση αυτών 
εκδιδομένων Προεδρικών Διαταγμάτων και εγκυκλίων 
διαταγών, να απαγορεύει τον απόπλου κάθε επιβατηγού 
(Ε/Γ) και φορτηγού (Φ/Γ) πλοίου, καθώς και αλιευτικών. 

3. Σε περίπτωση πρόκλησης ζημιάς σε Λιμενικές ή 
άλλες δημόσιες εγκαταστάσεις ή έργα, με υπαιτιότητα 
οιουδήποτε πλοίου, ανεξαρτήτως σημαίας, η Λιμενική 
Αρχή δύναται να απαγορεύει τον απόπλου του πλοίου, 
μέχρι την αποκατάσταση των ζημιών ή την κατάθεση 
σχετικής εγγυητικής επιστολής Τραπέζης. 

ΚΕΦΑΛΑΙΟ Ζ' 

ΦΩΤΑ ΦΩΤΙΕΣ ΣΗΜΑΤΑ 

Αρθρο 15 

1. Τα ορμούντα ή σε κίνηση πλοία και πλωτά εν γένει 
μέσα, πρέπει να φέρουν κατά τη νύκτα αναμμένους τους 
υπό του Διεθνούς Κανονισμού προς αποφυγή συγκρούσε¬ 
ων προβλεπόμενους για κάθε περίπτωση φανούς αγκυ¬ 
ροβολιάς, απαγορευομένης της υπάρξεως άλλων φώτων. 

2. Δεν επιτρέπεται η χρησιμοποίηση στην περιοχή του 
λιμένα πυροτεχνημάτων, βεγγαλικών κ.λπ. φώτων, χωρίς 
προηγούμενη έγγραφη άδεια της Λιμενικής Αρχής. 

3. Όλα τα μηχανοκίνητα πλοία, εξαιρουμένων των μη¬ 
χανοκινήτων λέμβων, πρέπει να είναι εφοδιασμένα με 
κατάλληλα όργανα και μέσα, σύμφωνα με τον Διεθνή 
Κανονισμό προς αποφυγή συγκρούσεων. 

4. Απαγορεύεται η χρήση ηχητικών σημάτων (σειρή¬ 
νων κ.λπ.) από τα επιβατηγό και φορτηγά πλοία, προς 
σήμανση των αφιξοαναχωρήσεών τους, τόσο εντός του 
λιμένα όσο και εκτός αυτού, από απόσταση πλησιέστερη 
από ένα ναυτικό μίλι, κατά τη θερινή περίοδο από ώρα 
14:30 -17:00 και από 23:00 - 07:00, και κατά τη χειμερινή 
περίοδο από ώρα 14:30 -16:30 και από 22:00 - 08:00. 

5. Για την ανωτέρω περίπτωση, ως θερινή περίοδος 
νοείται το από 1ης Μάίου μέχρι 30ής Σεπτεμβρίου, ως 
χειμερινή δε το από 1ης Οκτωβρίου μέχρι 30ής Απριλίου 
χρονικό διάστημα. 

6. Από την ανωτέρω απαγόρευση εξαιρούνται τα κα¬ 
θοριζόμενα από τον Διεθνή Κανονισμό προς αποφυγή 
συγκρούσεων ηχητικά σήματα, που σημαίνονται προς 
εξυπηρέτηση δημοσίας ανάγκης, για την κλήση του πλο¬ 
ηγού και προς πανηγυρισμό εξωτερικών γεγονότων, 
κατόπιν εγκρίσεως της Λιμενικής Αρχής. 

7. Η αναγγελία του κατάπλου μόνο επιτρέπεται με 
ένα για μία φορά συριγμό 10 δευτερολέπτων, κατά τις 
ώρες που δεν συμπίπτουν με τις ώρες απαγορεύσεως 
της παραγράφου 2. 


8. Απαγορεύεται η μετάδοση μουσικής και οποιαδήπο¬ 
τε ραδιοφωνική εκπομπή από τα μεγάφωνα του πλοίου 
κατά τις ώρες της παραγράφου 2, η δε ένταση της 
πρέπει να είναι τόση, ώστε να μην παρενοχλεί τους επι¬ 
βάτες ή τους ευρισκομένους σε άλλα πλοία ή στην ξηρά. 

9. Ο πλοίαρχος κάθε πλοίου, ανεξαρτήτως σημαίας, 
υποχρεούται να λαμβάνει τα κατά την κρίση του πρό¬ 
σφορα μέτρα, προς αποτροπή επιβιβάσεως στο πλοίο 
λαθρεπιβατών. 

10. Ο πλοίαρχος πλοίου προερχομένου από το εξωτε¬ 
ρικό, στο οποίο ανεκαλύφθη λαθρεπιβάτης, υποχρεούται 
να λαμβάνει τα πρόσφορα μέτρα για την φύλαξη του, 
ώστε να αποκλεισθεί η δραπέτευση του από το πλοίο 
και η λαθραία έξοδος του στην Ελλάδα. 

11. Σε περίπτωση δραπέτευσης του, υπεύθυνος θεω¬ 
ρείται ο πλοίαρχος. 

Αρθρο 16 

1. Τα εισερχόμενα στο λιμένα ή από αυτόν αποπλέο- 
ντα πλοία οφείλουν να έχουν την ημέρα επηρμένη τη 
σημαία του Κράτους στο οποίο ανήκουν. 

2. α) Ολα τα ξένα πλοία, καταπλέοντα ή προσεγγίζο- 
ντα στο λιμένα, οφείλουν να αναρτούν στην καθιερω¬ 
μένη θέση, κατά τα υπό της διεθνούς αβροφροσύνης 
επιβαλλόμενα, την Ελληνική σημαία, διαστάσεων 0,63 
χ 0,95 μ. Οι ναυτικοί πράκτορες αλλοδαπών πλοίων 
οφείλουν να διαθέτουν ναυτική Ελληνική σημαία, του 
ανωτέρω μεγέθους και να εφοδιάζουν με αυτή, με τον 
κατάπλου, το στερούμενο Ελληνικής σημαίας πλοίο. 

β) Το όνομα κάθε Ελληνικού εμπορικού πλοίου πρέπει 
να αναγράφεται στις παρειές του πλοίου, με όλα τα στοι¬ 
χεία με τα οποία φέρεται στα ναυτιλιακά του έγγραφα. 

γ) Σε παραβάσεις του εδαφίου Α' της παραγράφου 2 
του παρόντος άρθρου, συνυπεύθυνοι είναι και οι πρά¬ 
κτορες, μετά των πλοιάρχων των πλοίων, εκτός εάν 
αποδείξουν ότι οι τελευταίοι εγγράφως αρνήθηκαν την 
έπαρση της Ελληνικής σημαίας. 

3. Κατά την επέτειο Εθνικής εορτής ή και όσες φορές 
δοθεί διαταγή, τα στον λιμένα ορμούντα πλοία, υποχρε- 
ούνται να επαίρουν σημαιοστολισμό, μεγάλο ή μικρό, 
κατά τις οδηγίες της Λιμενικής Αρχής. 

4. Όλα τα καταπλέοντα στον λιμένα πλοία και πλοιάρια 
πρέπει να είναι εφοδιασμένα με την καθοριζόμενη Ελληνική 
σημαία, όπως προβλέπεται από τις ισχύουσες διατάξεις, η 
οποία πρέπει να βρίσκεται σε άριστη κατάσταση. Εφόσον 
είναι αντικανονική, ρυπαρή, φθαρμένη ή αλλοιωμένη, πέ¬ 
ραν από τις προβλεπόμενες κυρώσεις, αυτή αντικαθίστα¬ 
ται εντός προθεσμίας τασσομένης από τη Λιμενική Αρχή. 
Υπεύθυνοι για την τήρηση της παρούσας διατάξεως είναι 
ο πλοίαρχος, ο πλοιοκτήτης ή ναυτικός πράκτορας. 

ΚΕΦΑΛΑΙΟ Η' 

ΘΕΩΡΗΣΗ ΝΑΥΤΙΛΙΑΚΩΝ ΕΓΓΡΑΦΩΝ 
Αρθρο 17 

1. Οι πλοίαρχοι των από το εσωτερικό ή εξωτερικό 
καταπλεόντων ελληνικών πλοίων, υποχρεούνται να 
προσκομίζουν, εντός της οριζόμενης από τις οικείες 
διατάξεις προθεσμίας, στη Λιμενική Αρχή, για έλεγχο 
και θεώρηση, τα ναυτιλιακά έγγραφα του πλοίου, καθώς 
και κάθε βιβλίο ή έγγραφο, το οποίο θα ζητηθεί από τη 
Λιμενική Αρχή. Εάν η Λιμενική Αρχή υποδείξει την άμεση 
προσκόμιση των ναυτιλιακών εγγράφων, οι πλοίαρχοι 
οφείλουν να συμμορφώνονται. 

2. Ο πλοίαρχος ή κυβερνήτης, αφού λάβει απόπλου για 
συγκεκριμένο λιμένα, δεν δύναται να μεταβάλλει το δρο¬ 
μολόγιο, παρά μόνο κατόπιν δικαιολογημένης αιτίας (π.χ. 
λόγω δυσμενών καιρικών συνθηκών, βλάβης μηχανής, 
λήψης σχετικών οδηγιών από τον εφοπλιστή κ.λπ.), κά¬ 
νοντας σχετική μνεία στο ημερολόγιο του πλοίου. 

3. Για εγγραφές στο ημερολόγιο μη ανταποκρινόμε- 
νες προς τα πραγματικά περιστατικά ή μεταβάλλουσες 
την πραγματική έννοια των συμβάντων, ευθύνεται ο 
πλοίαρχος. 

Άρθρο 18 

1. Σε κανένα Ελληνικό πλοίο δεν επιτρέπεται να απο- 
πλεύσει από τον λιμένα χωρίς τα κατά το προηγούμενο 
άρθρο έγγραφα, κανονικώς θεωρημένα από την Λιμενική 
Αρχή, καθώς και άλλο ναυτιλιακό έγγραφο, το οποίο το 
πλοίο υποχρεούται να φέρει και τα αποδεικτικά εκπλή¬ 
ρωσης των νομίμων υποχρεώσεων του. 

2. Εάν από τη θεώρηση των ναυτιλιακών εγγράφων, 
προς απόπλου του πλοίου, μέχρι πραγματοποίησης του, 
καταχωρηθούν νέες εγγραφές στο ημερολόγιο, λόγω 
μεσολάβησης συμβάντων, ο πλοίαρχος υποχρεούται 
να προσκομίσει τα ναυτιλιακά έγγραφα προς νέα θεώ¬ 
ρηση. Ομοίως υποχρεούται να πράξει, αν ο απόπλους 
καθυστερήσει, για οποιονδήποτε λόγο, πέραν της επο¬ 
μένης ημέρας, από την αναγραφόμενη στη θεώρηση 
ημερομηνία απόπλου. 

3. Δεν επιτρέπεται η εγκατάλειψη στον λιμένα των 
ναυτιλιακών εγγράφων του αποπλέοντος Ελληνικού 
πλοίου, εξαιρέσει της περίπτωσης ανωτέρας βίας, που 
αφορά στην ασφάλεια του. 

4. Εφόσον, μετά τη γενόμενη θεώρηση, σημειώθηκε 
άξιο λόγου γεγονός, ο πλοίαρχος υποχρεούται να ανα¬ 
γράψει αυτό στο ημερολόγιο καταστρώματος, προκα- 
λώντας νέα θεώρηση της Λιμενικής Αρχής. 

ΚΕΦΑΛΑΙΟ Θ' 

ΠΡΟΣΑΡΑΞΗ ΠΛΟΙΩΝ ΝΑΥΑΓΙΑ 
Αρθρο 19 

1. Σε περίπτωση προσάραξης, σύγκρουσης και, εν γέ- 
νει, βλάβης πλοίου και μάλιστα όταν η συνέχιση του 
ταξιδιού είναι επικίνδυνη για τη ζωή των επιβαινόντων, 
η συνέχιση του επιτρέπεται κατόπιν επιβεβαίωσης για 
την αξιοπλοΐα του, σύμφωνα με τις ισχύουσες σχετικές 
διατάξεις των Διεθνών Συμβάσεων, εθνικών κανονισμών 
και εγκυκλίων του Υπουργείου Οικονομίας, Υποδομών, 
Ναυτιλίας και Τουρισμού. 

2. Στην περίπτωση διαπίστωσης ότι το σκάφος υπέστη 
ζημιές, οι οποίες έχουν σαν αποτέλεσμα την απαγόρευ¬ 
ση ή ματαίωση του απόπλου, ο πλοιοκτήτης ή νόμιμος 
αντιπρόσωπος του, υποχρεούται να διαθέσει έγκαιρα 
άλλο πλοίο ή άλλο κατάλληλο μέσον, προς εξασφάλιση 
προώθησης επιβατών στον προορισμό τους. 

ΚΕΦΑΛΑΙΟ Ι' 

ΑΠΟΥΣΙΑΖΟΝΤΑ ΜΕΛΗ ΠΛΗΡΩΜΑΤΟΣ 
Αρθρο 20 

1. Δεν επιτρέπεται απόπλους Ελληνικού πλοίου, εάν 
δεν επιβαίνουν σε αυτό όλα τα μέλη του νομίμως ναυ¬ 
τολογημένου πληρώματος. Ο πλοίαρχος, ο οποίος υπο- 
χρεούται προ του απόπλου του πλοίου να ελέγχει εάν 
επιβαίνουν του πλοίου όλα τα μέλη του πληρώματος, 
οφείλει να ζητήσει από τη Λιμενική Αρχή την απόλυση 


κάθε μέλους του πληρώματος του, το οποίο δεν επέβη 
του πλοίου κατά την ώρα του απόπλου. Σε αυτή την 
περίπτωση, η Λιμενική Αρχή αποφασίζει για το επιτρε¬ 
πτό του απόπλου, για λόγους ασφαλείας. 

2. Σε περίπτωση αδικαιολόγητης απουσίας μέλους του 
πληρώματος, που εξακριβώνεται μετά τον απόπλου, ο 
πλοίαρχος προβαίνει σε σχετική εγγραφή στο ημερολό¬ 
γιο του πλοίου, το οποίο προσκομίζει για θεώρηση στη 
Λιμενική ή Προξενική Αρχή του πρώτου λιμένα κατάπλου, 
από την οποία ο ναυτικός απολύεται «ως μη επιβαίνων». 

Αρθρο 21 

Στατιστικά δελτία ναυτιλιακής κίνησης 

Πλοίαρχοι, ναυτικοί πράκτορες και λογιστές πλοίων 
υποχρεούνται να παραδίδουν εγκαίρως στη Λιμενική 
Αρχή κανονικά συμπληρωμένα όλα τα στατιστικά δελτία 
κατάπλου ή απόπλου, επιβατών και εμπορευμάτων, όπως 
αυτά καθορίζονται κάθε φορά από τις αρμόδιες Αρχές. 

Αρθρο 22 

1. Ο πλοίαρχος κάθε καταπλέοντος στο λιμένα ελλη¬ 
νικού πλοίου, ανεξαρτήτως είδους και χωρητικότητας, 
προέλευσης εσωτερικού, υποχρεούται, εφόσον ζητηθεί 
από τη Λιμενική Αρχή, να καταθέτει σε αυτή υπογεγραμ¬ 
μένη και χρονολογημένη κατάσταση πληρώματος, όλων 
των μελών του, η οποία περιλαμβάνει όνομα πλοίου, 
λιμένα και αριθμό νηολογίου, λιμένα προέλευσης, ονο¬ 
ματεπώνυμο, αριθμό ναυτικού φυλλαδίου και ειδικότητα 
των μελών του. 

2. Από την ανωτέρω υποχρέωση εξαιρούνται τα επι¬ 
βατηγό πλοία ακτοπλοϊκών και τοπικών συγκοινωνιών, 
καθώς και τα εκτελούντα τοπικές μεταφορές μικρά 
πλοία, κατά την κρίση του Λιμενάρχη, εφόσον τα στοι¬ 
χεία των επιβαινόντων μπορούν να εξακριβώνονται και 
από άλλες πηγές. 

Αρθρο 23 

1. Γ ια τυχόν επιβάτες των φορτηγών πλοίων, συντάσ- 
σεται ιδιαίτερη κατάσταση κατά τον απόπλου, σε δύο 
αντίγραφα, από τα οποία το ένα παραδίδεται στη Λι¬ 
μενική Αρχή απόπλου και το άλλο συνοδεύει το πλοίο 
και παραδίδεται στη Λιμενική Αρχή κατάπλου. 

2. Για τους μη ναυτολογημένους αλιεργάτες συντάσ- 
σεται ομοίως ιδιαίτερη κατάσταση, για κάθε απόπλου 
προς αλιεία. 

ΚΕΦΑΛΑΙΟ ΙΑ' 

ΠΛΟΙΑ ΕΞΩΤΕΡΙΚΟΥ- 

ΕΞΟΔΟΣ ΠΛΗΡΩΜΑΤΟΣ - ΕΠΙΣΚΕΨΗ ΠΛΟΙΟΥ 

Αρθρο 24 

Οι πλοίαρχοι των εμπορικών πλοίων που προέρχο¬ 
νται από το εξωτερικό, ανεξαρτήτως της σημαίας τους, 
οφείλουν μετά την ελευθεροκοινωνία να παραδίδουν 
στην Λιμενική Αρχή χωριστά κατάσταση πληρώματος 
και επιβατών, οι οποίοι επιβαίνουν στο πλοίο, κατά το 
καθορισμένο από τον Διεθνή Ναυτιλιακό Οργανισμό 
(ΙηΙθΓηαΙίοηαΙ Μαπίίπΐθ Οι^απίζαΙίοη - ΙΜΟ) υπόδειγμα, 
καθώς και δήλωση περιλαμβάνουσα τον λιμένα προέ¬ 
λευσης, το είδος και την ποσότητα του φορτίου τους. 
Η υποχρέωση αυτή δεν υπάρχει για τους ενδιάμεσους 
λιμένες του εσωτερικού. 

Άρθρο 25 

Με εξαίρεση τους επιβάτες και τα εκτελούντα υπηρε¬ 
σία όργανα των αρμοδίων Αρχών, σε κανένα δεν επιτρέ¬ 
πεται η άνοδος σε πλοίο εξωτερικού, χωρίς έγγραφη 
άδεια της Λιμενικής Αρχής. Το ίδιο ισχύει και για όλους 
τους εφοδιασμένους με μόνιμες άδειες πράκτορες κ.λπ., 
εφόσον έχουν πρόθεση να επισκεφθούν πλοία μη πρα- 
κτορευόμενα ή φορτοεκφορτώμενα από αυτούς. 

ΚΕΦΑΛΑΙΟ ΙΒ' 

ΚΙΝΗΣΗ ΚΑΙ ΜΕΤΑΦΟΡΑ ΕΠΙΒΑΤΩΝ 

Αρθρο 26 

1. Πλοίαρχοι, πράκτορες, εφοπλιστές, πλοιοκτήτες ή 
αντιπρόσωποι τους οφείλουν να συμμορφώνονται απο¬ 
λύτως με τις υποχρεώσεις, τις οποίες έχουν σύμφωνα με 
τις ισχύουσες διατάξεις περί αναγγελίας και εκτέλεσης 
δρομολογίων, ναυλολογίων μεταφοράς επιβατών και 
εμπορευμάτων, έκδοσης εισιτηρίων, εξασφάλισης θέσεων 
και εκτέλεσης γενικά των ακτοπλοϊκών συγκοινωνιών. 

2. Οι κρατικές μεταφορές και οι αναγόμενες στον 
επισιτιστικό ανεφοδιασμό της χώρας προτιμούνται από 
κάθε άλλη μεταφορά. 

Άρθρο 27 

Μέτρα ασφάλειας πλοίων 

1. Κατά τους διενεργούμενους ελέγχους, προς εξα¬ 
κρίβωση της καλής κατάστασης των πλοίων, του εξο¬ 
πλισμού, των σωστικών και λοιπών μέσων αυτού, όπως 
αυτά προβλέπονται, οι πλοίαρχοι υποχρεούνται να πα¬ 
ρέχουν στην Αρχή κάθε διευκόλυνση. 

2. α) Οι σωσίβιοι λέμβοι των πλοίων πρέπει να φέρουν 
γραμμένα στις παρειές τους τα στοιχεία του πλοίου 
στο οποίο ανήκουν, να φέρουν ενδεικτική πινακίδα για 
τον αριθμό των επιβιβαστέων ατόμων, στα οποία συ- 
μπεριλαμβάνονται και οι επανδρώνοντες αυτές ναυτικοί 
και να είναι αριθμημένες και καλά εφοδιασμένες με 
τα εφόδια και τον εξοπλισμό, όπως τα προβλέπουν οι 
ισχύοντες κανονισμοί. 

β) Οι πλοίαρχοι υποχρεούνται να εκτελούν το προβλε- 
πόμενο από τον ισχύοντα Κανονισμό γυμνάσιο καθαί¬ 
ρεσης σωσιβίων λέμβων, προς έλεγχο της ικανοποιητι¬ 
κής άσκησης των πληρωμάτων, της καλής κατάστασης 
των λέμβων και της καλής λειτουργίας του μηχανισμού 
άρτησης, καθώς και επαρκούς σύνδεσης τους, ειδοποι- 
ούντες εγκαίρως τη Λιμενική Αρχή περί του χρόνου 
εκτέλεσης του. Τέτοιο γυμνάσιο δύναται να διατάσσε- 
ται και από τη Λιμενική Αρχή, κατά τα οριζόμενα στον 
ισχύοντα Κανονισμό. 

3. Ο πλοίαρχος κάθε Ελληνικού επιβατηγού πλοίου 
υποχρεούται να δέχεται εμπορεύματα προς μεταφορά 
και μάλιστα ευπαθή, εφόσον υπάρχει στο πλοίο κατάλ¬ 
ληλος χώρος και δεν προκαλείται υπερβολική καθυστέ¬ 
ρηση του πλοίου εξαιτίας της φορτώσεως. 

Αρθρο 28 

Ευταξία κατά την επιβίβαση ή αποβίβαση 

1. Η επιβίβαση των επιβατών πρέπει να γίνεται από τις 
υπάρχουσες προς τούτο κλίμακες ή πλευρικές θύρες, 
μετά το πέρας των χειρισμών αγκυροβολιάς και παρα¬ 
βολής ή πρυμνοδέτησης και λήψης όλων των ενδεικνυ- 
όμενων μέτρων για την ακίνδυνη διαπεραίωση των επι¬ 
βατών από το πλοίο στην προκυμαία και αντιστρόφως. 


2. Οι πλοίαρχοι των Ε/Γ πλοίων υποχρεούνται να είναι 
παρόντες, αυτοπροσώπως ή με αντιπρόσωπο τους, κατά 
την καταμέτρηση των επιβιβαζομένων και αποβιβαζο- 
μένων επιβατών. Επίσης, οι πλοίαρχοι υποχρεούνται 
να συμμορφώνονται προς τις οδηγίες της Λιμενικής 
Αρχής, οι οποίες αφορούν στον τρόπο αποεπιβίβασης 
των επιβατών και να διαθέτουν το αναγκαίο προσω¬ 
πικό για την τήρηση της τάξης κατά την επιβίβαση ή 
αποβίβαση των επιβατών πάνω στο πλοίο. 

Ο πλοίαρχος υποχρεούται, με τα μεγάφωνα του πλοί¬ 
ου, να αναγγέλλει κάθε ενδιάμεσο λιμένα κατάπλου 
και να ενημερώνει τους επιβάτες για τον τρόπο απο¬ 
βίβασης. Εφόσον η αποβίβαση επιβατών γίνεται κατά 
την διάρκεια της νύκτας, ο πλοίαρχος υποχρεούται να 
μεριμνά για τον επαρκή φωτισμό του χώρου ή της κλί¬ 
μακας, δια της οποίας πραγματοποιείται. 

3. Οι διάδρομοι, οι δίοδοι και οι χώροι στα σημεία 
επιβίβασης ή αποβίβασης του πλοίου πρέπει να διατη¬ 
ρούνται ελεύθεροι, προς διευκόλυνση της κυκλοφορίας 
των επιβατών και αποφυγή συνωστισμού. Ο πλοίαρχος 
του πλοίου υποχρεούται, με τα μεγάφωνα του πλοίου 
και προ του κατάπλου σε κάθε λιμένα, να ενημερώ¬ 
νει τους επιβάτες για τον τρόπο αποβίβασης, ώστε 
να αποφεύγονται συνωστισμοί στους διαδρόμους και 
προ των κλιμάκων καθόδου, να τοποθετεί δε σε καίρια 
σημεία και κυρίως στις κλίμακες αποεπιβίβασης, αξιω¬ 
ματικούς ή άλλα μέλη του πληρώματος, για την τήρη¬ 
ση των ανωτέρω και την, μαζί με το Λιμενικό Όργανο, 
καταμέτρηση των επιβατών, καθώς και τη διευκόλυνση 
των αποεπιβιβαζομένων. 

4. Οι κλίμακες επιβίβασης και αποβίβασης των πλοίων, 
καθώς και οι θυροκλίμακες των πορθμείων, πρέπει να 
συντηρούνται καλώς, να στερεώνονται καταλλήλως και 
να είναι εφοδιασμένες με χειραγωγή και λοιπά εξαρτή¬ 
ματα, ώστε να εξασφαλίζεται απόλυτα η μέσω αυτών 
διακίνηση των επιβατών και οχημάτων. 

5. Για τις παραβάσεις των διατάξεων του παρόντος 
άρθρου ευθύνεται ο πλοίαρχος ή ο από αυτόν εντεταλ¬ 
μένος αξιωματικός του πλοίου, για τις περιπτώσεις που 
αφορούν στο πλοίο ή οι κατά περίπτωση παραβάτες 
του παρόντος άρθρου. 

Αρθρο 29 

Συμπεριφορά πληρωμάτων και επιβατών 

1. Οι πλοίαρχοι και τα πληρώματα των Ελληνικών 
πλοίων, οφείλουν να συμπεριφέρονται με ευγένεια και 
κοσμιότητα στους επιβάτες. 

2. Ομοίως οι ανωτέρω οφείλουν να συμμορφώνονται 
προς τις οδηγίες και τις συστάσεις της Λιμενικής Αρχής, 
όσον αφορά σε ζητήματα υγιεινής και καθαριότητας 
κάθε φύσης διαμερισμάτων του πλοίου, του πληρώμα¬ 
τος και των επιβατών, των χρησιμοποιουμένων ειδών 
κλινοστρωμνής και εστίασης, καθώς και των αναλισκο- 
μένων τροφίμων και ποτών. 

3. Οι αρχιθαλαμηπόλοι οφείλουν να παρέχουν στους 
επιβάτες τα βάσει του εισιτηρίου τους παρεχόμενα δι¬ 
καιώματα ενδιαιτήσεως. 

4. Οι επιβάτες πρέπει να συμπεριφέρονται κοσμίως 
κατά την παραμονή τους στα πλοία και να συμμορφώ¬ 
νονται με τις οδηγίες των αρμοδίων των πλοίων, που 
σχετίζονται με την ησυχία, ευταξία και ασφάλεια του 
πλοίου. 

Αρθρο 30 

Κατά την άφιξη στο λιμένα επιβατηγών πλοίων, τα 
οποία εκτελούν δρομολόγια, απαγορεύεται η άνοδος σε 
αυτά επιβατών, προοριζομένων για επόμενους λιμένες, 
προ της αποβίβασης των προοριζομένων για τον λιμένα 
αυτόν επιβατών. 

ΚΕΦΑΛΑΙΟ ΙΓ' 

ΕΚΤΕΛΕΣΗ ΔΡΟΜΟΛΟΓΙΩΝ 

Αρθρο 31 

1. Απαγορεύεται σε οιοδήποτε άτομο να περιφέρε¬ 
ται στην περιοχή δικαιοδοσίας της Λιμενικής Αρχής 
και να εξαγγέλλει με φωνασκίες δρομολόγια πλοίων 
ή ναύλους ή να δυσφημεί άλλα πλοία. Επίσης απαγο¬ 
ρεύεται η κατά οποιονδήποτε τρόπο ενόχληση των 
ταξιδιωτών, με σκοπό να προτιμήσουν ορισμένο πλοίο, 
ξενοδοχείο κ.λπ. 

2. Επιβατηγό πλοία με ξένη σημαία που εκτελούν δι¬ 
εθνή δρομολογημένη γραμμή είναι υποχρεωμένα να 
εκτελούν ακριβώς τα εξαγγελθέντα με κάθε μέσο δρο¬ 
μολόγια. 

3. Απαγορεύεται η εσπευσμένη αναχώρηση πλοίου, 
από την οποία δύναται να προέλθει κίνδυνος στην 
ασφάλεια του, στη ζωή των επιβαινόντων ή βλάβη σε 
εμπορεύματα φορτωθέντα ή για φόρτωση, εντός φορ¬ 
τηγίδων ή επάνω στις προκυμαίες. 

Αρθρο 32 

1. Τα δρομολογημένα επιβατηγό πετρελαιοκίνητα 
υποχρεούταί: 

α) Να αναχωρούν τις κανονισμένες ημέρες και ώρες, 
καθώς αυτές καθορίζονται με την απόφαση δρομολο- 
γήσεως. 

β) Να προσεγγίζουν σε όλους τους ενδιάμεσους λι¬ 
μένες του δρομολογίου. 

2. Απαγορεύεται η μη εκτέλεση, παρέκκλιση, διακοπή 
ή μεταβολή των δρομολογίων, πλην της περιπτώσεως 
ανωτέρας βίας ή άλλης δικαιολογημένης αιτίας, που 
διαπιστώνεται κανονικά από τη Λιμενική αρχή. 

Αρθρο 33 

Οι πλοιοκτήτες και οι πλοίαρχοι των δρομολογημέ¬ 
νων επιβατηγών πετρελαιοκινήτων πλοίων πρέπει να τα 
διατηρούν καθαρά και ευπαρουσίαστα. Επίσης, υποχρε- 
ούνται, εντός της τασσομένης από την Λιμενική Αρχή 
προθεσμίας, να εκτελούν τις διατασσόμενες εργασίες 
βελτίωσης της εσωτερικής και εξωτερικής εμφάνισης 
των σκαφών, καθώς και αντικατάστασης φθαρμένων 
ειδών κυλικείου, καθισμάτων κλπ. 

ΚΕΦΑΛΑΙΟ ΙΔ' 

ΜΕΤΑΦΟΡΑ ΦΟΡΤΙΩΝ ΜΕ Ε/Γ ΠΛΟΙΑ 

Αρθρο 34 

Τα μεταφερόμενα φορτία, κατά τα ισχύοντα, πρέπει 
να τοποθετούνται κατά τρόπο που να μην εμποδίζεται 
η ελεύθερη κίνηση ή η ασφάλεια των επιβατών. 

Άρθρο 35 

1. Η μεταφορά εύφλεκτων, επικινδύνων, οχληρών 
φορτίων ή ζώντων ζώων πρέπει να πραγματοποιεί¬ 
ται σύμφωνα με τις ισχύουσες κάθε φορά ειδικές 
διατάξεις. 


2. Όταν υπάρχει ανάγκη μεταφοράς επικινδύνων ή 
ρυπαινόντων ειδών ή ζώων από πλοία τοπικών συγκοι¬ 
νωνιών (πετρελαιοκίνητα επιβατηγό - οχηματαγωγά/Π/Κ 
Ε/Γ - Ο/Γ), εκτελούνται έκτακτα ειδικά δρομολόγια και 
λαμβάνονται ειδικά μέτρα ασφαλείας. Κατά την εκτέ¬ 
λεση των δρομολογίων αυτών, τα οποία καθορίζονται 
με απόφαση της Λιμενικής Αρχής, απαγορεύεται η με¬ 
ταφορά επιβατών, πλην των συνοδών του φορτίου. 

Αρθρο 36 

Υπεύθυνοι για την τήρηση των διατάξεων των ανω¬ 
τέρω ΙΓ' και ΙΔ' κεφαλαίων είναι, κατά περίπτωση, οι 
πλοιοκτήτες, πλοίαρχοι, πράκτορες των επιβατηγών, 
πετρελαιοκινήτων, καθώς και οι τυχόν από αυτούς εντε¬ 
ταλμένοι προς τούτο. 

ΚΕΦΑΛΑΙΟ ΙΕ' 

ΝΑΥΤΙΚΟΙ ΠΡΑΚΤΟΡΕΣ 

Αρθρο 37 

Οι ναυτικοί πράκτορες ευθύνονται έναντι της Λιμενι¬ 
κής Αρχής για πράξη ή παράλειψη τους, που αντιβαί¬ 
νει προς τις νομικές, επαγγελματικές και ηθικές αυτών 
υποχρεώσεις. 

Αρθρο 38 

Οι ναυτικοί πράκτορες και αντιπρόσωποι πλοίων ή 
ναυτιλιακών επιχειρήσεων, γενικά, οφείλουν να ανα¬ 
κοινώνουν εγγράφως στη Λιμενική Αρχή, τουλάχιστον 
προ 24ώρου, ακριβείς πληροφορίες περί της ημέρας 
και ώρας κατάπλου, λιμένα προέλευσης, είδος φορτί¬ 
ου (και μάλιστα εάν τούτο υπάγεται στην κατηγορία 
των επικινδύνων), αριθμού μεταφερόμενων επιβατών, 
των αντιπροσωπευομένων από αυτούς πλοίων, καθώς 
και κάθε μεταβολή των ανωτέρω. Σε περίπτωση καθυ¬ 
στερημένου κατάπλου του πλοίου, αυτοί οφείλουν να 
ενημερώνουν τους επιβάτες, με την ανάρτηση σχετικής 
ανακοίνωσης έξω από το πρακτορείο τους. 

Αρθρο 39 

1. Σε περίπτωση μη κανονικού, κατά το δρομολόγιο, 
απόπλου ενός πλοίου από το λιμένα, για οποιονδήποτε 
λόγο (εργασίας ή ανωτέρας βίας), ο πράκτορας του 
λιμένα αυτού υποχρεούταί να ειδοποιεί έγκαιρα, με το 
ταχύτερο μέσο, τα πρακτορεία των επόμενων λιμένων 
προσέγγισης, περί της ακριβούς ώρας απόπλου. 

2. Ναυτικός πράκτορας, όταν λαμβάνει ειδοποίηση 
περί καθυστερημένου κατάπλου πλοίου, οφείλει να 
ανακοινώνει αυτό εγγράφως έξω από το γραφείο του, 
προς ενημέρωση του κοινού. Επίσης υποχρεούταί να 
ενημερώνει αμέσως και τη Λιμενική Αρχή. 

3. Σε περίπτωση κατάπλου πλοίου, χωρίς προηγούμε¬ 
νη αναγγελία αυτού από τον ναυτικό πράκτορα και εάν 
αποδεδειγμένα αυτός δεν έχει λάβει γνώση, υπεύθυνοι 
είναι ο πλοίαρχος και ο πλοιοκτήτης του πλοίου. 

ΚΕΦΑΛΑΙΟ ΙΣΤ' 

ΦΥΛΑΚΕΣ ΠΛΟΙΩΝ 

Αρθρο 40 

Φύλακες πλοίων σε ενέργεια 

Οι οριζόμενοι ως φύλακες επί πλοίων τα οποία είναι 
σε ενέργεια και δεν τελούν υπό απαγόρευση απόπλου, 
λόγω αναγκαστικής ή συντηρητικής κατάσχεσης ή προ¬ 
σωρινής διαταγής των δικαστηρίων: 



27832 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


α) Εφόσον είναι μέλη πληρώματος του ίδιου πλοίου, 
εκτελούν τα αναφερόμενα στον οικείο κανονισμό εργασί¬ 
ας καθήκοντα απαγόρευσης, και απαγορεύουν την άνοδο 
επί του πλοίου κάθε προσώπου χωρίς άδεια της λιμενι¬ 
κής Αρχής, εφόσον πρόκειται περί πλοίων εξωτερικού. 

β) Εφόσον δεν ανήκουν στο πλήρωμα του πλοίου, 
εφοδιάζονται με άδεια της Λιμενικής Αρχής εφόσον 
υποβληθούν σε αυτή: 

α) Αίτηση, 

β) Δήλωση του ενδιαφερομένου πλοιοκτήτη ή του 
εκπροσώπου αυτού, με πλήρη στοιχεία του φύλακα, ότι 
ο προσλαμβανόμενος ως φύλακας είναι της προτίμησής 
του και 

γ) Πιστοποιητικό φοίτησης σε Σχολή Σωστικών και 
Πυροσβεστικών Μέσων. 

Αρθρο 41 

Διακριτικά Φυλάκων 

Οι εφοδιασμένοι με άδεια φύλακες υποχρεούνται, 
όπως κατά τη διάρκεια της υπηρεσίας τους φέρουν 
κονκάρδα διαστάσεων 0,08 X 0,03, στην οποία να ανα¬ 
γράφονται οι λέξεις (η μία άνωθεν της άλλης) «ΦΥΛΑ¬ 
ΚΑΣ ΠΛΟΙΟΥ», στην Αγγλική «\Λ/ΑΤΟΗΜΑΝ», καθώς και 
στο δεξιό χέρι περιβραχιόνιο πλάτους 0,06 χρώματος 
κυανού μπλε, με σειρίδες στα άκρα λευκές 0,01. 

Άρθρο 42 

Επισκευές επί παροπλισμένων ή αργούντων πλοίων 

1. Εφόσον οι συνθήκες ασφαλείας της περιοχής το επι¬ 
τρέπουν, μπορεί να χορηγηθεί από τη Λιμενική Αρχή άδεια 
διενέργειας επισκευών επί των παροπλισμένων ή αργού¬ 
ντων πλοίων, εφόσον οι ενδιαφερόμενοι συμμορφώνονται 
προς τις υποδείξεις της Λιμενικής Αρχής, για τη λήψη των 
απαραιτήτων μέτρων ασφαλείας προς πρόληψη κινδύνων 
από πυρκαγιά, σύμφωνα με τις ισχύουσες διατάξεις. 

2. Απαγορεύεται η διενέργεια κατασκευών, επισκευών 
ή μετασκευών επί πλοίων αγκυροβολημένων εντός του 
λιμένα. 

3. Κατ’ εξαίρεση, μπορεί, κατόπιν ειδικής αδείας της 
Λιμενικής Αρχής, να επιτραπεί εντός λιμένα η εκτέλεση 
μικροεπισκευών και μόνο σε πλοία, τα οποία είναι σε 
ενέργεια, με την προϋπόθεση ότι θα ληφθούν τα απα¬ 
ραίτητα μέτρα ασφάλειας και θα ευρίσκονται σε ετοι¬ 
μότητα τα πυροσβεστικά μέσα του πλοίου. 

4. Σε όλες τις περιπτώσεις διενέργειας των ανωτέρω ερ¬ 
γασιών, προκειμένου περί δεξαμενόπλοιων, πρέπει το πλοίο 
να είναι απαλλαγμένο αερίων, αυτού διαπιστούμενου με τη 
διενέργεια σχετικού ελέγχου των δεξαμενών (ΘΑ3 ΕΒΕΕ). 

Αρθρο 43 

Ρύθμιση λεπτομερειακών θεμάτων 

Με απόφαση του Λιμενάρχη μπορούν να ρυθμίζονται 
δευτερεύουσας φύσεως ζητήματα, το οποία ανάγονται 
στην ασφάλεια των παροπλιζόμενων και επισκευαζόμε¬ 
νων πλοίων, σε ναυπηγεία και επισκευαστικές βάσεις 
δικαιοδοσίας της Λιμενικής Αρχής, από κίνδυνο πυρκα¬ 
γιάς, δυσμενών καιρικών συνθηκών κ.λπ. 

ΚΕΦΑΛΑΙΟ ΙΖ' 

ΜΙΚΡΟΠΩΛΗΤΕΣ 

Αρθρο 44 

1. Οι μικροπωλητές, κατά την άσκηση του επαγγέλ¬ 
ματος τους, οφείλουν να είναι κόσμιοι, καθαροί και να 
φέρουν περιβολή καθαρή. 


2. Οι μικροπωλητές οφείλουν να συμμορφώνονται με 
τις ισχύουσες περί της άσκησης υπαίθριου (στάσιμου 
και πλανόδιου) εμπορίου διατάξεις. 

Αρθρο 45 

Δεν επιτρέπεται στους μικροπωλητές: 

α) Να φωνασκούν για να προσελκύουν πελατεία, καθώς 
επίσης και να θορυβούν κατά οποιονδήποτε τρόπο, προ- 
καλώντας ενόχληση στο κοινό. 

β) Να βρίσκονται στις κλίμακες των πλοίων ή κοντά 
σε αυτές και να παρεμποδίζουν την ελεύθερη και άνετη 
κυκλοφορία των επιβατών και των εργαζομένων. 

γ) Να διαλαλούν επί των πλοίων, με τα οποία τυχόν τα¬ 
ξιδεύουν, τα διατιθέμενα από αυτούς προς πώληση είδη. 

Άρθρο 46 

1. Μικροπωλητές αρτιδίων, παρασκευασμάτων, γλυκι¬ 
σμάτων, ξηρών καρπών και λοιπών παρεμφερών τρο¬ 
φίμων, υποχρεούνται να προφυλάσσουν αυτά, εντός 
υάλινων προθηκών και να χρησιμοποιούν λαβίδες ή άλλα 
κατάλληλα όργανα, οι ίδιοι δε να είναι εφοδιασμένοι 
με βιβλιάριο υγείας, όπως προβλέπουν οι υγειονομικές 
διατάξεις. 

2. Μικροπωλητές που ανέρχονται στα πλοία, κατόπιν 
άδειας της Λιμενικής Αρχής, πρέπει να παραμένουν 
στον καθοριζόμενο από τη Λιμενική Αρχή χώρο, απα¬ 
γορευόμενης απόλυτα της κυκλοφορίας τους εντός των 
διαμερισμάτων των πλοίων. 

Αρθρο 47 

Δεν επιτρέπεται η εναπόθεση και έκθεση εμπορευ¬ 
μάτων προς πώληση στους προβλήτες, προκυμαίες και 
άλλους παραλιακούς χώρους, χωρίς την προβλεπόμενη 
άδεια. Σε κάθε περίπτωση που διαπιστώνεται κάτι τέ¬ 
τοιο από τα όργανα της Λιμενικής Αρχής, τα εμπορεύ¬ 
ματα απομακρύνονται άμεσα. 

ΚΕΦΑΛΑΙΟ ΙΗ' 

ΦΟΡΤΟΕΚΦΟΡΤΩΣΕΙΣ ΠΛΟΙΩΝ 

Άρθρο 48 

1. Απαγορεύεται η φόρτωση και εκφόρτωση εμπο¬ 
ρευμάτων, γενικά, από τις κλίμακες των πλοίων και τις 
κλίμακες των αποβάθρων επιβίβασης ή αποβίβασης 
επιβατών. 

2. Απαγορεύεται επίσης η φόρτωση εμπορευμάτων: 
α) εντός των λέμβων των πλοίων, 

β) στους χώρους οι οποίοι προορίζονται για την πα¬ 
ραμονή, κίνηση και αναψυχή των επιβατών όλων των 
θέσεων, 

γ) στους χώρους, οι οποίοι χρησιμεύουν ως διάδρομοι 
συγκοινωνίας μεταξύ όλων των σημείων του πλοίου, μετά 
των λέμβων αυτού και των εσωτερικών καθόδων και 

δ) στους χώρους, οι οποίοι προορίζονται για το ντύ¬ 
σιμο των αξιωματικών και του πληρώματος του πλοίου. 

3. Οι φορτοεκφορτώσεις κάθε είδους εμπορευμάτων 
πρέπει να διενεργούνται με κατάλληλα μηχανικά μέσα 
ή με εργάτες φορτοεκφορτωτές, οι οποίοι μεταφέρουν 
τα εμπορεύματα από το πλοίο στην προκυμαία ή τα 
μεταφορικά μέσα και αντίστροφα. 

4. Τα εμπορεύματα ή αντικείμενα που φορτοεκφορτω- 
νονται πρέπει να τοποθετούνται ήρεμα και με προσοχή, 
προς αποφυγή ατυχημάτων ή ζημίας, απαγορευόμενης- 
της ρίψης αυτών. 



ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


27833 


5. Οι χώροι όπου τοποθετούνται τα εμπορεύματα πρέ¬ 
πει να τηρούνται καθαροί και απαλλαγμένοι από κάθε 
ουσία, που μπορεί να προκαλέσει φθορά, ρύπανση ή 
άλλη ζημία σε αυτά. Τα δάπεδα των οχηματαγωγών 
πλοίων, που προορίζονται για την υποδοχή αυτοκινήτων 
με ζώα, πρέπει να τηρούνται καθαρά, να διαθέτουν όλα 
τα εξαρτήματα που προβλέπονται από την τεχνική, για 
την έχμαση των οχημάτων, προς αποφυγή ολίσθησης 
ή μετακίνησης αυτών, κατά την φορτοεκφόρτωση ή 
κατά τον πλου. 

6. Οι φορτοεκφορτώσεις στον λιμένα καταρχήν διε- 
νεργούνται κατά σειρά κατάπλου των πλοίων. Η σειρά 
προτεραιότητας, σε εξαιρετικές περιπτώσεις, μπορεί 
να μεταβληθεί από τη Λιμενική Αρχή. Οι φορτοεκφορ¬ 
τώσεις στρατιωτικών ειδών και ειδών του Δημοσίου 
προτιμούνται. 

Άρθρο 49 

1. Κατά την χρήση κιβωτίων ή άλλου είδους συσκευ- 
ασίας, πρέπει να λαμβάνεται φροντίδα, ώστε να μη 
απομένουν σε αυτά αιχμηρά κατάλοιπα συσκευασίας, 
που μπορούν να επιφέρουν τραύματα και φθορές σε 
ανθρώπους. 

2. Υποχρεωμένοι για την εκτέλεση των προβλεπό- 
μενων στην παράγραφο 1, είναι οι φορτωτές, μη απο¬ 
κλεισμένης και της ευθύνης του πλοίου, σε περίπτωση 
υπαιτιότητας. 

3. Απαγορεύεται η φόρτωση ή εκφόρτωση κιβωτίων 
με άρπαγες (γάντζους) ενσακκισμένων δημητριακών, 
ζάχαρης, καφέ, οσπρίων, αλεύρων, υφασμάτων σε δέ¬ 
ματα, καπνών κ.λπ., καθώς και κάθε άλλου ευπαθούς 
εμπορεύματος ή ευπαθούς συσκευασίας. Η φόρτωση 
αυτών πρέπει να γίνεται με κατάλληλα δίχτυα ή να 
παραδίδονται αυτά δια των χειρών εργατών. 

Άρθρο 50 

1. Οι φορτοεκφορτωτές και οι εργοδότες τους υπο- 
χρεούνται να εκτελούν απροφάσιστα κάθε διαταγή της 
Λιμενικής Αρχής, που έχει σχέση με την ασφάλεια και 
την τάξη του λιμένα και των πλοίων, την ομαλή διεξα¬ 
γωγή των φορτοεκφορτωτικών εργασιών, καθώς και την 
καλή τάξη, καθαριότητα και υγιεινή του λιμένα. 

2. Όλοι οι οπωσδήποτε συμμετέχοντες στις φορτοεκ¬ 
φορτωτικές εργασίες απαγορεύεται να καπνίζουν επί 
των πλοίων, επί των οποίων διενεργούνται οι σχετικές 
εργασίες, και να συμμορφώνονται προς τις διαταγές 
της Λιμενικής Αρχής ή του πλοιάρχου. Απαγορεύεται 
το κάπνισμα από όλους στα κρηπιδώματα του λιμένα, 
στα οποία έχουν τοποθετηθεί εμπορεύματα. 

3. Με απόφαση του Λιμενάρχη, καθορίζονται οι θέσεις 
προς εξυπηρέτηση διακίνησης ειδικών φορτίων, βάσει 
επίσημων στοιχείων, που παρέχονται από την ΕΡΦΛ και 
το Λιμενικό Ταμείο, εφόσον δεν υπάρχει τέτοια ρύθμιση 
από τυχόν υπάρχοντα τοπικό Οργανισμό Λιμένα. 

ΚΕΦΑΛΑΙΟ ΙΘ' 

ΦΟΡΤΟΕΚΦΟΡΤΩΣΕΙΣ ΔΙΑ ΤΗΣ ΠΡΟΚΥΜΑΙΑΣ 

Αρθρο 51 

1. Απαγορεύεται η τοποθέτηση στο κρηπίδωμα εμπο¬ 
ρευμάτων που εξέχουν προς την θάλασσα. Κατά τις 
φορτοεκφορτώσεις πρέπει να λαμβάνεται φροντίδα, 
όπως κατά μήκος των κρηπιδωμάτων αφήνεται αρκετός 


ακάλυπτος χώρος, προς διέλευση των εντεταλμένων 
για διάφορες εργασίες, καθώς και για τον χειρισμό 
των πρυμνήσιων των πλοίων από ξηρά. Οι δέστρες, οι 
λήψεις ύδατος, καθώς και κάθε άλλη ευκολία λιμένα, 
εγκαταστημένη επί των κρηπιδωμάτων, πρέπει να πα¬ 
ραμένει ακάλυπτη και να εξασφαλίζεται η απρόσκοπτη 
χρησιμοποίησή της, εφόσον παραστεί ανάγκη. 

2. Απαγορεύεται η τοποθέτηση κάθε είδους εμπορευ¬ 
μάτων στην προκυμαία, στα κρηπιδώματα, στους προ¬ 
βλήτες και στους παραλιακούς γενικά χώρους, για χρόνο 
μεγαλύτερο εκείνου που απαιτείται προς εκπλήρωση 
των τελωνειακών και άλλων νομίμων διατυπώσεων, προς 
φόρτωση ή παραλαβή. Εφόσον πρόκειται περί ακατέρ¬ 
γαστων δερμάτων ή άλλων παρομοίων εμπορευμάτων, 
αυτά πρέπει να καλύπτονται με οθόνινο ύφασμα, ώστε να 
αποφευχθεί η δυσοσμία. Ανεξαρτήτως της παρέλευσης 
ή όχι του ανωτέρω χρόνου, εφόσον εκ της παραμονής 
των εμπορευμάτων αυτών παρεμποδίζεται η φορτοεκ¬ 
φόρτωση ή προκαλείται οποιαδήποτε άλλη δυσχέρεια, οι 
παραλήπτες τους, πράκτορες ή έμποροι, υποχρεούνται 
στην άμεση παραλαβή ή μετακίνηση τους. Στην περί¬ 
πτωση δυστροπίας τους, η Λιμενική Αρχή τάσσει σε αυ¬ 
τούς εύλογη προθεσμία, μετά την παρέλευση της οποίας 
μπορεί να διατάξει τη μετακίνηση των εμπορευμάτων 
αυτών, με έξοδα και με κάθε πρόσφορο μέσο και ευθύνη 
αυτών που είναι υποχρεωμένοι για την μεταφορά τους. 

3. Απαγορεύεται η μόνιμη τοποθέτηση κάθε είδους 
ξυλείας, σιδηρικών, κοφινιών, βαρελιών και γενικά κάθε 
είδους, στις προκυμαίες, παραλιακά πεζοδρόμια και 
παραλιακούς δρόμους, καθώς και η φορτοεκφόρτωση 
άμμου, χαλικιών και λοιπών παρεμφερών προϊόντων, 
σε λιμένες τουριστικής εμφάνισης ή εξελισσόμενους 
τουριστικά. 

4. Σε όσους λιμένες υπάρχει προέκταση του σιδηρο¬ 
δρομικού δικτύου ή και ανεξάρτητο δίκτυο μετακίνησης 
κάθε είδους οχημάτων, κυλιόμενων γερανών κ.λπ., απα¬ 
γορεύεται η τοποθέτηση εμπορευμάτων ή άλλων αντι¬ 
κειμένων επάνω στις σιδηροδρομικές γραμμές, εφόσον 
αυτές είναι σε χρήση και σε απόσταση δύο (2) μέτρων 
από κάθε πλευρά αυτών. 

Αρθρο 52 

1. Πριν από την τοποθέτηση βαρέων και ογκωδών αντι¬ 
κειμένων στους προβλήτες και στις προκυμαίες αυτών, 
οι φορτωτές ή εργολάβοι υποχρεούνται να λαμβάνουν 
τα κατάλληλα μέτρα για να μην φθείρεται το δάπεδο. 
Για υπερβαρέα αντικείμενα, οφείλουν να γνωστοποιούν 
αυτό προηγουμένως στη Λιμενική Αρχή, προς εξακρίβω¬ 
ση της αντοχής των προκυμαιών, προβλητών κ.λπ. Επί¬ 
σης, οφείλουν να λαμβάνουν τα κατάλληλα μέτρα, προς 
πρόληψη ατυχημάτων σε πρόσωπα ή άλλων ζημιών. 

2. Τα σανιδώματα διέλευσης εργατών, οι αρτάνες 
και άλλα μέσα φορτοεκφόρτωσης που χρησιμοποιού¬ 
νται πρέπει να είναι απόλυτα στέρεα και κατάλληλα 
για το είδος των αντικειμένων που φορτοεκφορτώ- 
νονται. 

3. Σιδερένια ελάσματα ή σύρματα, που περιβάλλουν 
κιβώτια, κοφίνια και άλλα αντικείμενα, πρέπει να απολή¬ 
γουν σε στρογγυλεμένα άκρα και να μην έχουν αιχμές. 
Πριν από τη φόρτωση των ανωτέρω ειδών, πρέπει να 
αφαιρούνται τα επ’ αυτών εξέχοντα σιδηρά αντικείμενα, 
εφόσον από αυτά μπορεί να προέλθει τραυματισμός ή 
κάποια άλλη ζημία. 

4. Για φορτοεκφορτώσεις φορτίων που μεταφέρο- 
νται χύδην (π.χ. άνθρακας, θηραϊκή γη κ.λπ.), πρέπει να 
παρεμβάλλεται μεταξύ του πλοίου και της προκυμαίας 
τεμάχιο οθόνης σε καλή κατάσταση, προς αποφυγή 
ρύπανσης του ενδιαμέσου θαλασσίου χώρου. 

Άρθρο 53 

Κατά τις φορτοεκφορτώσεις οι εργάτες και οι εργο¬ 
λάβοι οφείλουν να τηρούν τέτοια διάταξη και στοιβασία 
των εμπορευμάτων, ώστε να μην εμποδίζεται η κυκλο¬ 
φορία στους προβλήτες και στις προκυμαίες. 

ΚΕΦΑΛΑΙΟ Κ' 

ΦΟΡΤΟΕΚΦΟΡΤΩΣΕΙΣ ΖΩΩΝ 

Αρθρο 54 

Η φορτοεκφόρτωση καθώς και η μεταφορά ζώντων 
ζώων με πλοία επιτρέπεται, υπό τους όρους και τις 
προϋποθέσεις που προβλέπουν οι διατάξεις της ισχύ- 
ουσας νομοθεσίας. 

ΚΕΦΑΛΑΙΟ ΚΑ' 

ΚΙΝΗΣΗ ΤΡΟΧΟΦΟΡΩΝ 

Αρθρο 55 
Ειδικές Διατάξεις 

Απαγορεύεται κάθε εργασία καθαριότητας αυτοκινή¬ 
των στο χερσαίο χώρο του λιμένα. 

Αρθρο 56 

1. Οι οδηγοί των αυτοκινήτων δημόσιας χρήσης, όταν 
καλούνται από τα Λιμενικά Όργανα, υποχρεούνται να 
τίθενται στη διάθεση αυτών για τη μεταφορά τραυμα¬ 
τιών ή κάθε προσώπου, που έχει ανάγκη μεταφοράς 
για περίθαλψη. 

2. Η υποχρέωση αυτή βαρύνει και τους οδηγούς αυ¬ 
τοκινήτων ιδιωτικής χρήσης, σε έλλειψη ή αδυναμία 
μεταφοράς με αυτοκίνητα δημόσιας χρήσης. 

Αρθρο 57 

1. Οι οδηγοί αυτοκινήτων, όταν ελέγχονται από τα 
Λιμενικά Οργανα, υποχρεούνται να επιδεικνύουν σε 
κάθε ζήτηση κάθε δικαιολογητικό για το οποίο υπάρ¬ 
χει υποχρέωση να εφοδιάζονται (άδεια κυκλοφορίας 
αυτοκινήτων, άδεια ικανότητας οδηγού, πιστοποιητικό 
κυριότητας αυτοκινήτων κ.λπ.). 

2. Οι οδηγοί των αυτοκινήτων υποχρεούνται να σταθ¬ 
μεύουν αμέσως μόλις διαταχθούν από τα Λιμενικά Ορ¬ 
γανα και να συμμορφώνονται απροφάσιστα προς τα 
σήματα και οδηγίες, που δίδονται από αυτά. 

3. Οι οδηγοί αυτοκινήτων υποχρεούνται σε συμμόρ¬ 
φωση προς τις καθοδηγητικές πινακίδες κάθε είδους, 
που έχουν τοποθετηθεί από τη Λιμενική Αρχή. 

Αρθρο 58 

1. Οι οδηγοί αυτοκινήτων με μετρητή υποχρεούνται 
σε εξυπηρέτηση του κοινού και μεταφορά αυτού, χωρίς 
καμία διάκριση ως προς τα πρόσωπα, ανεξάρτητα από 
την έκταση της διαδρομής και χωρίς κανένα δικαίωμα 
σε επιπλέον από το καθοριζόμενο τιμολόγιο αμοιβή. 

2. Απαγορεύεται η απομάκρυνση του οδηγού αυτοκι¬ 
νήτου με μετρητή από τη θέση του, όταν το αυτοκίνητο 
ευρίσκεται σε καθορισμένους τόπους στάθμευσης της 
λιμενικής περιοχής. 


Αρθρο 59 
Στάθμευση 

1. Οδηγοί εφοδιασμένοι με ειδικές άδειες σταθμεύσε- 
ως σε καθορισμένο χώρο, υποχρεούνται να τοποθετούν 
αυτές επάνω στο παρμπρίζ των αυτοκινήτων τους. 

2. Απαγορεύεται και η προσωρινή έστω στάθμευση 
κάθε αυτοκινήτου σε χώρους όπου απαγορεύεται αυτή 
ή όταν από την στάθμευση εμποδίζεται η κυκλοφορία 
και η διακίνηση επιβατών ή εμπορευμάτων. 

3. Απαγορεύεται τα φορτηγά οχήματα και λοιπά τρο¬ 
χοφόρα να παραμένουν στους προβλήτες, προκυμαίες 
και παραλιακούς χώρους, πέρα από τον απόλυτο ανα¬ 
γκαίο χρόνο για φορτοεκφόρτωση. 

Άρθρο 60 

1. Οι οδηγοί αυτοκινήτων οφείλουν, όταν βρίσκονται σε 
χώρους στάθμευσης ή κινούνται σε περιοχή δικαιοδοσίας 
της Λιμενικής Αρχής, να συμπεριφέρονται μεταξύ τους 
και προς το κοινό με ευγένεια και ευπρέπεια. Επίσης, 
απαγορεύεται να απομακρύνονται από τα οχήματα τους 
προς άγρα πελατών ή για άλλο αδικαιολόγητο λόγο. 

2. Απαγορεύονται οι κάθε είδους θόρυβοι, φωνασκί¬ 
ες, διαπληκτισμοί και γενικά πράξεις που μπορούν να 
διαταράξουν την κοινή ησυχία ή και να προκαλέσουν 
παράπονα των επιβατών. 

Αρθρο 61 

1. Η μεγαλύτερη ταχύτητα των φορτηγών αυτοκινήτων, 
βαγονιών και σιδηροδρομικών συρμών, ορίζεται σε δέκα 
(10) χιλιόμετρα την ώρα εντός του λιμένα και σε πέντε 
(5) χιλιόμετρα την ώρα στα κρηπιδώματα, καθώς και 
έξω από τις θύρες αποθηκών και υπόστεγων. 

2. Η μεγαλύτερη ταχύτητα των βαγονιών κατά τον 
σχηματισμό σιδηροδρομικών συρμών ορίζεται επίσης 
σε πέντε (5) χιλιόμετρα την ώρα. 

3 Απαγορεύεται η είσοδος και κυκλοφορία εντός του 
λιμένα κάθε είδους οχήματος που δεν ανήκει στον μόνιμο 
εξοπλισμό του λιμένα, χωρίς άδεια της Λιμενικής Αρχής. 

4. Η μεγαλύτερη ταχύτητα των διακινουμένων εντός 
του λιμένα αυτοκινήτων γενικά ορίζεται σε είκοσι (20) 
χιλιόμετρα την ώρα. 

Αρθρο 62 

Οι διατάξεις του άρθρου 59 εφαρμόζονται ανάλογα και 
σε μη αυτοκίνητα οχήματα, εφόσον δεν είναι ασυμβίβαστες 
προς το είδος του οχήματος και τον τρόπο κίνησης αυτών. 

ΚΕΦΑΛΑΙΟ ΚΒ' 

ΦΟΡΤΗΓΙΔΕΣ 

Άρθρο 63 

Οι φορτηγίδες που χρησιμοποιούνται στο λιμένα και 
στην περιοχή του πρέπει να είναι γραμμένες σε ένα από 
τα τηρούμενα από τη Λιμενική Αρχή βιβλία (νηολογίων 
ή φορτηγίδων). Και στις δύο πλευρές κάθε φορτηγίδος 
πρέπει να είναι γραμμένα το όνομα της ή το διακριτικό 
στοιχείο με το οποίο έχει νηολογηθεί (π.χ. αριθμός), 
κάτω από αυτόν και σε σειρά ο λιμένας, στα βιβλία 
του οποίου έχει καταχωρηθεί, και ο αύξων αριθμός του 
οικείου βιβλίου, στο οποίο έχει γραφεί. 

Αρθρο 64 

Οι ιδιοκτήτες των φορτηγίδων ή αυτοί που εκμεταλ¬ 
λεύονται αυτές είναι υπεύθυνοι: 

1. Για τη στεγανότητα αυτών. 

2. Γ ια τον επαρκή εφοδιασμό τους με τα αναγκαία 
εφόδια και εξαρτήματα (αδιάβροχα καλύμματα, σχοινιά, 
αντλίες νερού κλπ.). 

3. Γ ια την καθαριότητα των φορτηγίδων και του τμήμα¬ 
τος της παραλίας που αντιστοιχεί στα αγκυροβολιά τους. 

4. Για τη συνεχή ύπαρξη φύλακα επάνω στη φορτη¬ 
γίδα, η οποία παραμένει με φορτίο. 

5. Γ ια την ασφαλή αγκυροβολιά των φορτηγίδων. 

Άρθρο 65 

1. Η παραβολή των φορτηγίδων στα πλοία πρέπει 
να γίνεται με τρόπο παράλληλο προς το μήκος των 
πλοίων και όχι περισσότερο από μία σειρά για κάθε 
πλευρά του πλοίου. 

2. Δεν επιτρέπεται η παραμονή των φορτηγίδων στα 
πλευρά των πλοίων περισσότερο από τον απαραίτητο 
για φόρτωση χρόνο. 

3. Απαγορεύεται η τοποθέτηση των φορτηγίδων κά¬ 
θετα προς τις πλευρές των πλοίων. 

4. Απαγορεύεται η παραμονή και η συσσώρευση κενών 
ή με φορτίο φορτηγίδων, στους χώρους φορτοεκφορ- 
τώσεως του λιμένα. 

Αρθρο 66 

Οι ιδιοκτήτες ή οι εκμεταλλευόμενοι τις φορτηγίδες 
υποχρεούνταί: 

1. Να αφήνουν ελεύθερο χώρο, που χρησιμοποιείται 
για την πρυμνοδέτηση των πλοίων. 

2. Να μετασταθμεύουν έγκαιρα τις φορτηγίδες τους, 
κατά τις διαταγές της Λιμενικής Αρχής και τις παρου- 
σιαζόμενες ανάγκες.Οι πλοίαρχοι, πριν από τις διαταγές 
απάρσεως, οφείλουν να βεβαιωθούν ότι απομακρύνθη¬ 
καν από τα πλευρά του πλοίου τους όλες οι φορτηγίδες 
και λοιπά πλωτά μέσα. 

3. Τα πληρώματα των φορτηγίδων υποχρεούνταί να 
απομακρύνουν αυτές από το πλοίο, αμέσως μόλις δια- 
ταχθούν από τον πλοίαρχο. 

4. Δεν επιτρέπεται η εξακολούθηση των φορτοεκφορ- 
τωτικων εργασιών με φορτηγίδες, μετά την λύση των 
πρυμνήσιων ή την έναρξη γενικά των χειρισμών απάρσεως. 

5. Απαγορεύεται, κατά την άφιξη του πλοίου, η έναρξη 
φορτοεκφορτωτικων εργασιών με φορτηγίδες, πριν το 
πλοίο αγκυροβολήσει και προσδεθεί ασφαλώς. 

Αρθρο 67 

1. Το αγκυροβόλιο των φορτηγίδων ορίζεται κάθε 
φορά με διαταγή της Λιμενικής Αρχής. 

2. Για τη μετακίνηση φορτηγίδων σε άλλο λιμένα, 
απαιτείται ειδική έγκριση της Λιμενικής Αρχής. 

Αρθρο 68 

Ρυμούλκηση φορτηγίδων και ιστιοφόρων 

1. Η ρυμούλκηση φορτηγίδων εντός και εκτός του 
λιμένα, εφόσον υπάρχουν ρυμουλκά μηχανοκίνητα, 
εκτελείται από αυτά. Απαγορεύεται η ρυμούλκηση από 
κωπήλατα σκάφη ή η έλξη αυτών από την προκυμαία 
με σχοινιά. 

2. Απαγορεύεται εντός του λιμένα η ρυμούλκηση 
φορτηγίδων, περισσοτέρων των δύο κατά παραγωγή 
ή περισσοτέρων της μίας ανά πλευρά. 

3. Η παράγραφος 2 ισχύει και για ρυμούλκηση με 
ιστιοφόρο, εφόσον το μήκος των ρυμουλκούμενων 


κατά παραγωγή δεν υπερβαίνει τα τριάντα (30) μέτρα, 
συμπεριλαμβανομένου και του σχοινιού ρυμούλκησης 
(ρυμουλκίου). 

4. Είναι υποχρεωτική η ρυμούλκηση ιστιοφόρων, που 
δεν διαθέτουν μηχανική κινητήριο δύναμη, κατά την 
είσοδο και έξοδο από τον λιμένα. 

5. Η ασφαλής ρυμούλκηση φορτηγίδων και ιστιοφόρων 
βαρύνει τους κυβερνώντες τα ρυμουλκά πλοία. 

ΚΕΦΑΛΑΙΟ ΚΓ' 

ΛΕΜΒΟΙ 

Αρθρο 69 

Οι λέμβοι που εξυπηρετούν τον λιμένα και την περιοχή 
του και οι οποίες εργάζονται μόνιμα ή κυκλοφορούν 

επαγγελματικά ή για ψυχαγωγία και τα υπό Ελληνική 
σημαία σκάφη αναψυχής πρέπει: 

α) Να είναι καθαρές και να συντηρούνται με επιμέλεια. 

β) Οι χρησιμοποιούμενες για μεταφορά επιβατών να 
φέρουν επάνω στα καθίσματα τους καθαρά στρώματα 
και να επιθεωρούνται κάθε έτος από τη Λιμενική Αρχή. 

Αρθρο 70 

1. Απαγορεύεται η προσέγγιση λέμβων στα πλοία, πριν 
από την ελευθεροκοινωνία, αγκυροβολιά και πρυμνο- 
δέτησή τους. 

2. Απαγορεύεται η πρόσδεση λέμβων και μηχανοκι¬ 
νήτων σκαφών στις κλίμακες των πλοίων, καθώς και 
μπροστά από τις σκάλες των αποβάθρων. Επίσης, απα¬ 
γορεύεται η αγκίστρωση των λέμβων επάνω στα πλοία, 
κατά τον πλου ή και πριν από την αγκυροβολιά τους. 

Αρθρο 71 

1. Δεν επιτρέπεται στις ιδιωτικής χρήσης λέμβους και 
πλοιάρια να χρησιμοποιούνται σε εργασίες εκτελούμε- 
νες από επαγγελματικά σκάφη. 

2. Δεν επιτρέπεται η χρήση ιστίων κατά τη μεταφορά 
επιβατών με λέμβους. 

3. Δεν επιτρέπεται στις λέμβους και μηχανοκίνητα 
σκάφη να πλέουν μπροστά από τα υπηρεσιακά εφόλκια 
της Λιμενικής Αρχής, του Πολεμικού Ναυτικού και του 
Πλοηγικού Σταθμού. 

Αρθρο 72 

1. Η περιοχή αγκυροβολιάς των λέμβων και μηχανο¬ 
κινήτων σκαφών, επαγγελματικών και ιδιωτικών, καθο¬ 
ρίζεται πάντοτε από τη Λιμενική Αρχή 

2. Επίσης, από τη Λιμενική Αρχή μπορεί να καθορίζονται 
περιοχές στις οποίες απαγορεύεται η κυκλοφορία των 
ανωτέρω πλωτών μέσων, όταν υπάρχουν ειδικοί λόγοι. 

Αρθρο 73 

Η προσέγγιση κάθε πλωτού μέσου στα κάθε κατηγο¬ 
ρίας αλλοδαπά πλοία ή στα προερχόμενα από το εξω¬ 
τερικό, καθώς και στα πολεμικά σκάφη, απαγορεύεται 
χωρίς άδεια της Λιμενικής Αρχής. 

Αρθρο 74 

1. Τις ημέρες και ώρες κατά τις οποίες οι λέμβοι και 
τα μηχανοκίνητα σκάφη δεν χρησιμοποιούνται, πρέπει 
με φροντίδα του ιδιοκτήτη τους ή του οικείου λεμβού¬ 
χου, να ασφαλίζονται και τα κουπιά και τα ιστία να 
αφαιρούνται. 

2. Απαγορεύεται η ανέλκυση λέμβων και πλοιαρίων 
στις αποβάθρες, προκυμαίες και προβλήτες, καθώς και 

σε χώρους που χρησιμοποιούνται για λήψη θαλασσίων 
λουτρών. 

ΚΕΦΑΛΑΙΟ ΚΔ' 

ΛΟΙΠΑ ΝΑΥΠΗΓΗΜΑΤΑ 

Αρθρο 75 

Πλωτά ή βοηθητικά ναυπηγήματα, όπως νοούνται αυτά 
κατά τις ισχύουσες διατάξεις, πρέπει να είναι γραμμένα 
στο οικείο νηολόγιο ή βιβλίο φορτηγίδων. Και στις δύο 
πλευρές τους πρέπει να είναι γραμμένο το όνομα ή το 
διακριτικό στοιχείο, με το οποίο έχουν καταχωρηθεί στα 
ανωτέρω βιβλία (π.χ. αριθμός) και σε σειρά ο λιμένας, 
στα βιβλία του οποίου έχουν καταχωρηθεί, και ο αύξων 
αριθμός της εγγραφής και να εφοδιάζονται με Πρωτό¬ 
κολλο Γενικής Επιθεώρησης, σύμφωνα με τις διατάξεις 
περί επιθεώρησης των πλοίων κ.λπ. 

Άρθρο 76 

Δεν επιτρέπεται η χρησιμοποίηση των ανωτέρω ναυπη¬ 
γημάτων, εφόσον αυτά δεν πληρούν τους όρους καταλ¬ 
ληλότητας για το σκοπό για τον οποίο προορίζονται και 
δεν είναι εφοδιασμένα με τα απαραίτητα, κατά την κρίση 
του Κλάδου Ελέγχου Πλοίων, εξαρτήματα και εφόδια. 

Άρθρο 77 

Δεν επιτρέπεται η απομάκρυνση ή μεθόρμιση κάθε 
ναυπηγήματος από την περιοχή του λιμένα, χωρίς 
έγγραφη ειδική άδεια της Λιμενικής Αρχής. 

ΚΕΦΑΛΑΙΟ ΚΕ' 

ΣΚΑΦΗ ΝΑΥΤΙΚΟΥ ΑΘΛΗΤΙΣΜΟΥ ΚΑΙ ΑΝΑΨΥΧΗΣ 

Άρθρο 78 

1. Ως σκάφη ναυτικού αθλητισμού νοούνται τα ειδι¬ 
κής κατασκευής κωπήλατα, ιστιοφόρα ή μηχανοκίνητα 
σκάφη και λέμβοι, τα οποία προορίζονται να χρησιμο¬ 
ποιούνται αποκλειστικά για ναυτικά αθλήματα. 

2. Τα σκάφη αυτά μπορούν να αποτελούν ιδιοκτησία 
Ναυταθλητικου Σωματείου ή Ομίλου ή και ιδιωτικών 
μελών των Σωματείων αυτών. 

3. Τα σκάφη που ανήκουν στην δύναμη κάθε Ναυτα- 
θλητικου Σωματείου ή Ομίλου πρέπει να φέρουν καθαρά 
και ανεξίτηλα τα διακριτικά σημεία του Σωματείου τους 
και τον αριθμό τους, ο οποίος γράφεται και επί της 
ιστιοφορίας τους. 

Άρθρο 79 

Οι διοικούντες τα Ναυταθλητικά Σωματεία ευθύνονται 
για τη διατήρηση τους στη δύναμη των γραμμένων 
σκαφών, σε καλή κατάσταση, από άποψη ασφαλούς 
ναυσιπλοΐας και εξαρτισμού γενικά. Ευθύνονται, επίσης, 
για την επάνδρωσή τους με ικανούς και κατάλληλους 
χειριστές και πληρώματα, κατά τις σχετικές προβλέψεις 
των ισχυόντων εσωτερικών τους κανονισμών, οι οποίοι 
κοινοποιούνται έγκαιρα στη Λιμενική Αρχή, καθώς και 
για τη λήψη των απαραίτητων μέτρων, της τήρησης από 
αυτούς των κανόνων ναυσιπλοΐας και των διατάξεων 
του παρόντος Κανονισμού Λιμένα, ανεξάρτητα της ει¬ 
δικότερης ευθύνης των χειριζόμενων αυτά. 

Άρθρο 80 

Δεν επιτρέπεται ο απόπλους σκαφών αναψυχής, 
εφόσον αυτά δεν πληρούν τις ισχύουσες κάθε φορά 
διατάξεις περί ασφάλειας της ναυσιπλοΐας τις αναφε- 


ρόμενες στην κατηγορία τους και δεν έχουν επαρκές 
και έμπειρο πλήρωμα. 

ΚΕΦΑΛΑΙΟ ΚΣΤ' 

ΘΑΛΑΣΣΙΕΣ ΤΕΡΨΕΙΣ- ΑΘΛΗΜΑΤΑ - 
ΕΟΡΤΕΣ- ΙΣΤΙΟΠΛΟΪΑ 

Αρθρο 81 

1. Απαγορεύεται η ιστιοπλοΐα τόσο εντός του λιμένα 
όσο και σε ακτίνα 500 μέτρων από της εισόδου του, 
καθώς επίσης και εντός των διαύλων, κοντά σε αγκυ¬ 
ροβόλια και σε περιοχές όπου παρατηρείται αυξημένη 
κίνηση από διελεύσεις πλοίων. 

2. Η Λιμενική Αρχή μπορεί: 

α) Να απαγορεύει την ιστιοπλοΐα σε λέμβους των 
οποίων η κατάσταση, από απόψεως σκάφους και ιστιο- 
φορίας, δεν παρέχει επαρκή ασφάλεια και δεν επιβαίνει 
σε αυτή έμπειρος ναυτικός. 

β) Να αναστέλλει ή να περιορίζει τον πλου ιστιοφόρων 
λέμβων, εάν από την κατάσταση του καιρού προβλέ- 
πεται κίνδυνος. 

Αρθρο 82 

Ναυτικοί αγώνες και εορτές 

1. Δεν επιτρέπεται, στο λιμένα και στην περιοχή του, 
η οργάνωση και τέλεση ναυτικών εορτών ή αγώνων ή 
επιδείξεων, κατά τις οποίες πρόκειται να χρησιμοποιη¬ 
θούν πλοία και πλωτά μέσα, κρηπιδώματα, κτίσματα ή 
εγκαταστάσεις και παραθαλάσσιοι γενικά χώροι, χωρίς 
προηγούμενη έγκριση της Λιμενικής Αρχής. 

2. Οι οργανωτές τέτοιων εορταστικών συγκεντρώσε¬ 
ων ή άλλων ομαδικών εκδηλώσεων υποχρεούνται να 
υποβάλλουν στη Λιμενική Αρχή, τρεις (3) τουλάχιστον 
ημέρες πριν από την τέλεση της εορτής, σχετική αίτηση, 
η οποία να περιλαμβάνει το πρόγραμμα και τις λοιπές 
λεπτομέρειες. 

3. Οι οργανωτές τέτοιων εορτών υποχρεούνται να 
λαμβάνουν κάθε πρόσφορο μέτρο για την πρόληψη 
ατυχημάτων και την εξασφάλιση της ελεύθερης κυ¬ 
κλοφορίας των θεατών και να συμμορφώνονται με κάθε 
σχετική υπόδειξη της Λιμενικής Αρχής. 

Αρθρο 83 
Θαλάσσια Λουτρά 

1. Απαγορεύεται η λήψη θαλάσσιου λουτρού εντός του 
λιμένα και των διαύλων. 

2. Από τη Λιμενική Αρχή μπορεί να απαγορεύεται η 
λήψη θαλασσίων λουτρών σε ορισμένες θαλάσσιες πε¬ 
ριοχές, για λόγους ασφάλειας, υγιεινής ή για άλλη αιτία. 

3. Οι περιοχές στις οποίες απαγορεύεται η λήψη 
θαλασσίου λουτρού σημαίνονται, με φροντίδα του Λι¬ 
μενικού Ταμείου ή του αρμόδιου Οργανισμού Τοπικής 
Αυτοδιοίκησης, κατόπιν υπόδειξης της Λιμενικής Αρχής. 

Αρθρο 84 

1. Η ανέγερση λουτρικών εγκαταστάσεων σε θαλάσσι¬ 
ους ή παραλιακούς χώρους, επιτρέπεται μόνο κατόπιν 
έγγραφης άδειας των κατά νόμο αρμοδίων Αρχών, για 
την οποία πρέπει να ειδοποιείται η Λιμενική Αρχή, με 
φροντίδα των ενδιαφερομένων. 

2. Για τη λειτουργία των ανωτέρω εγκαταστάσεων 
απαιτείται έγγραφη έγκριση της Λιμενικής Αρχής, η 
οποία παρέχεται κατόπιν επιθεώρησης και ελέγχου, 
κατά την έναρξη κάθε θερινής περιόδου, των όρων 

ασφαλείας, καθαριότητας, επάρκειας και υγιεινής των 
εγκαταστάσεων και των εντός αυτών κυλικείων. 

3. Οι ιδιοκτήτες μόνιμων λουτρικών εγκαταστάσεων, 
καθώς και οι εκμεταλλευόμενοι αυτές, υποχρεούνται να 
επισημαίνουν τα όρια, εντός των οποίων απαγορεύε¬ 
ται η κίνηση και κυκλοφορία όλων των μηχανοκινήτων 
σκαφών, με σειρά ευδιάκριτων πλωτών σημαντήρων ή 
άλλων εμφανών επιπλεόντων αντικειμένων, τα οποία 
τοποθετούνται κατά τις υποδείξεις της Λιμενικής Αρχής. 

Άρθρο 85 

Οι εκμεταλλευόμενοι λουτρικές εγκαταστάσεις υπο- 
χρεούνταί: 

α) Να τηρούν γενικά τους όρους υγιεινής και καθαριό- 
τητος των εγκαταστάσεων, συμμορφούμενοι και προς 
τις υποδείξεις της Λιμενικής Αρχής. 

β) Να μην επιτρέπουν την είσοδο σε άτομα που πά¬ 
σχουν από δερματικές νόσους. 

γ) Να δέχονται προς φύλαξη χρήματα, τιμαλφή ή άλλα 
αντικείμενα αξίας, τα οποία παραδίδονται σε αυτούς 
από τους λουσμένους. Η παράδοση και παραλαβή πρέ¬ 
πει να πραγματοποιείται με βιβλίο, το οποίο να τηρείται 
από την υπηρεσία των λουτρικών εγκαταστάσεων, όπου 
να αναγράφονται τα αντικείμενα που θα παραδίδονται 
προς φύλαξη και να βεβαιούται η παράδοση, με υπο¬ 
γραφή του παραδίδοντος και παραλαμβάνοντος, χωρίς 
καμία πρόσθετη αμοιβή. 

δ) Να μη χορηγούν στους λουσμένους λουτρική πε- 
ριβολή και προσόψια. 

ε) Να τοποθετούν, στα σημεία καθόδου των λουσμέ¬ 
νων προς την θάλασσα, κατάλληλους χειραγωγούς τε¬ 
ταμένων σχοινιών, για να συγκροτούνται από αυτούς 
οι λουόμενοι. 

στ) Να μεριμνούν για την καθαριότητα και αισθητική 
του θαλασσίου και χερσαίου χώρου, φροντίζοντας ιδι¬ 
αίτερα για την αφαίρεση και απομάκρυνση γυάλινων, 
μεταλλικών και λοιπών αντικειμένων, επικίνδυνων για 
τους λουσμένους και να διατηρούν γενικά τον βυθό 
καθαρό και απαλλαγμένο από τέτοια αντικείμενα ή βρά¬ 
χους, που να μπορούν να προκαλέσουν τραυματισμό 
των λουσμένων. 

ζ) Να τοποθετούν, σε επίκαιρα και εμφανή σημεία του 
θαλασσίου χώρου, ευανάγνωστες πινακίδες, ενδεικτικές 
του βάθους της θάλασσας και των τυχόν ανωμαλιών 
του βυθού. 

η) Να διατηρούν λέμβο με ικανό κολυμβητή και επαρκή 
αριθμό καταλλήλων σωσιβίων, για την παροχή βοήθειας 
σε λουσμένους που κινδυνεύουν. 

θ) Να διατηρούν κατάλληλο θάλαμο με ανάκλιντρο 
και τα απολύτως αναγκαία φαρμακευτικά είδη, για την 
παροχή πρώτων βοηθειών στους λουσμένους, προ¬ 
σλαμβάνοντας και ειδικό πρόσωπο, που να έχει άδεια 
νοσοκόμου. 

ι) Να αναρτούν, σε περίοπτη θέση των λουτρικών 
εγκαταστάσεων, πίνακα, ο οποίος να περιλαμβάνει από¬ 
σπασμα των διατάξεων του παρόντος Κανονισμού, περί 
θαλασσίων λουτρών, το τιμολόγιο εισόδου, τις ώρες λει¬ 
τουργίας των λουτρών, το ονοματεπώνυμο του υπεύθυ¬ 
νου Διευθυντή και τον αριθμό τηλεφώνου της αρμόδιας 
Λιμενικής Αρχής, στην οποία μπορούν να απευθύνονται 
οι λουόμενοι, σε περίπτωση ανάγκης. 

ια) Να επιμελούνται της καλής συντήρησης των ανα¬ 
βατήρων καταδύσεων, καθώς και των κλιμάκων καθόδου 


στην θάλασσα, φροντίζοντας για τον καθαρισμό αυτών 
από την γλοιώδη ουσία, που επικάθεται συνήθως στις 
κλίμακες, ευθυνόμενοι για κάθε ατύχημα, που προέρ¬ 
χεται από ελαττωματικότητα αυτών. 

ιβ) Να έχουν κυκλικά σωσίβια, με αρκετά λεπτό συρμα¬ 
τόσχοινο ή κατάλληλο σχοινί τοποθετημένο σε κατάλ¬ 
ληλες θέσεις, κατά τρόπο που να επιτρέπει τη χρήση 
από οποιοδήποτε πρόσωπο, για την παροχή βοήθειας 
σε άτομα που κινδυνεύουν. Να επισημαίνουν με σχε¬ 
τικές ενδεικτικές πινακίδες, σε εμφανή σημεία, τους 
κοινόχρηστους χώρους, να παρέχουν ντους και επαρκή 
αφοδευτήρια ανδρών και γυναικών, σε διαφορετικές 
θέσεις, να απαγορεύουν την είσοδο σε πρόσωπα που 
συνοδεύονται από κατοικίδια ζώα και να δίνουν πρόθυμα 
τα στατιστικά στοιχεία που ζητά η Λιμενική Αρχή. 

ιγ) Να απαγορεύουν την είσοδο στις λουτρικές εγκα¬ 
ταστάσεις και στην περιοχή τους σε άτομα που φέρουν 
όπλα υποβρυχίου αλιείας. Αυτοί που τυχόν φέρουν τέ¬ 
τοια όπλα πρέπει να τα παραδίδουν κατά την είσο¬ 
δο τους, προς φύλαξη, στον υπεύθυνο των λουτρικών 
εγκαταστάσεων. 

ιδ) Να παραδίδουν στη Λιμενική Αρχή κάθε απολε- 
σθέν αντικείμενο, που παραδόθηκε σε αυτούς, με πλήρη 
στοιχεία του ευρέτη, για να γραφεί στα βιβλία απολε- 
σθέντων και να γίνουν οι απαραίτητες ενέργειες για 
την ανεύρεση του κατόχου. 

Άρθρο 86 

1. Οι λουόμενοι οφείλουν: 

α) Να μην απορρίπτουν στην θάλασσα αντικείμενα 
επικίνδυνα για τους λουόμενους. 

β) Να μην ασχημονούν, υβρίζουν ή ενοχλούν κατά 
οποιονδήποτε τρόπο τους άλλους λουόμενους ή θα- 
μώνες. 

γ) Να μην ρυπαίνουν ή προξενούν φθορά στις λουτρι¬ 
κές εγκαταστάσεις. 

δ) Να μην ασχολούνται, στην ακτή ή μέσα στην θά¬ 
λασσα, με παιχνίδια που παρενοχλούν τους άλλους 
λουόμενους ή μπορεί να προκαλέσουν κάποια βλάβη 
σε αυτούς. 

ε) Να συμμορφώνονται πρόθυμα προς τις συστάσεις 
και υποδείξεις των οργάνων της Λιμενικής Αρχής ή της 
υπηρεσίας των λουτρικών εγκαταστάσεων. 

στ) Απαγορεύεται η κυκλοφορία ζώων καθώς και το 
λούσιμο αυτών στους χώρους λουσμένων, μη συμπερι¬ 
λαμβανομένων ερημικών και απομακρυσμένων τοποθε¬ 
σιών όπου δε συχνάζουν λουόμενοι. 

2. Απαγορεύεται η έξοδος των λουσμένων πέρα από 
τη θαλάσσια περιοχή, η οποία ενδεχομένως καθορίζεται 
δια σχετικών. 

ΚΕΦΑΛΑΙΟ ΚΖ' 

ΑΛΙΕΙΑ-ΑΛΙΕΙΣ 

Αρθρο 87 

1. Απαγορεύεται απόλυτα η αλιεία με κάθε μέσο: 

α) Εντός του λιμένα, εκτός της αλιείας από την ξηρά 
με πετονιά, καθετή ή με καλάμι και από θέσεις οριζό¬ 
μενες από τη Λιμενική Αρχή. 

β) Εντός της συνήθους πορείας των πλοίων, των διαύ¬ 
λων και της περιοχής παράλλαξης ή αλλαγής πορείας 
των πλοίων. 

γ) Σε περιοχές ναρκοπεδίων. 

δ) Σε απόσταση μικρότερη των πεντακοσίων (500) 

μέτρων από κάθε υποβρύχια κατασκευή ή καλώδιο 
(αποχετευτικοί αγωγοί, αγωγοί υδρεύσεως, υποβρύχια 
καλώδια, τηλεπικοινωνιών, ηλεκτρισμού κ.λπ.). 

2. Επίσης, απαγορεύεται η αλιεία και η προσέγγιση 
κάθε πλωτού μέσου σε απόσταση μικρότερη των δια- 
κοσίων (200) μέτρων από στρατιωτικές γενικά εγκατα¬ 
στάσεις, καθώς και αεροδρόμια. 

Το προϊόν, που αλιεύθηκε κατά παράβαση των ανω¬ 
τέρω, κατάσχεται και εκποιείται αμέσως, με πρόχειρη 
δημοπρασία, από τη Λιμενική αρχή, όπως προβλέπεται 
από τις περί αλιείας διατάξεις (Ν.δ. 420/1970, άρθρο 11) 
και το χρηματικό ποσό, που εισπράττεται κατατίθεται 
στο Δημόσιο Ταμείο, με φροντίδα της Λιμενικής Αρχής. 

3. Απαγορεύεται η κατάληψη θαλασσίου χώρου, με 
την πόντιση αχρήστων ή ακαταλλήλων δικτύων ή άλλων 
σχετικών μέσων, σε σημεία διέλευσης ιχθύων (περά¬ 
σματα), με σκοπό τη διατήρηση προτεραιότητας για 
την πόντιση κανονικών δικτύων. 

4. Τυχόν διαφορές που προκύπτουν μεταξύ αλιέων επι¬ 
λύονται από τη Λιμενική Αρχή, η οποία μπορεί να καθο¬ 
ρίσει εκ περιτροπής την αλιεία στους ανωτέρω χώρους. 

5. Σε περίπτωση ύπαρξης άλλων περιπτώσεων, που 
δεν προβλέπονται από την κείμενη νομοθεσία και που 
επιβάλλουν απαγόρευση της αλιείας σε ορισμένους 
χώρους, αυτή μπορεί να επιβληθεί με απόφαση της 
Λιμενικής Αρχής. 

Αρθρο 88 

Όλοι οι ασχολούμενοι στην αλιεία, αλιείς, αλιεργάτες, 
πληρώματα αλιευτικών πλοίων, εργάτες ιχθυοτροφείων 
και θυννείων πρέπει να εφοδιάζονται με ατομική αστυ¬ 
νομική άδεια αλιείας, που εκδίδεται από τη Λιμενική 
Αρχή, κατόπιν υποβολής αιτήσεως και δύο (2) φωτο¬ 
γραφιών του ενδιαφερομένου. 

Αρθρο 89 

1. Η άδεια αλιείας διακρίνεται σε ατομική και σκάφους. 
Η ατομική άδεια αλιείας εκδίδεται μία φορά και θεω¬ 
ρείται κάθε διετία, με φροντίδα των κατόχων, χωρίς 
την υποβολή αίτησης, με απλή προσκόμιση αυτής στη 
Λιμενική Αρχή. Η αλιευτική άδεια σκάφους εκδίδεται και 
ανανεώνεται σύμφωνα με τις οικείες διατάξεις. 

2. Σε περίπτωση αλλαγής περιοχής αλιείας, η άδεια 
δύναται να θεωρείται από την οικεία Λιμενική Αρχή του 
απόπλου και κατάπλου, σε συνεννόηση με τη Λιμενική 
Αρχή νηολόγησης/λεμβολόγησης. 

3. Κατά τη διάρκεια της αλιευτικής εργασίας, η άδεια 
πρέπει να φέρεται επάνω στο σκάφος και να επιδεικνύ¬ 
εται σε κάθε ζήτηση των Λιμενικών Οργάνων. 

Αρθρο 90 

Σε περίπτωση απώλειας ή φθοράς, η άδεια αλιείας 
αντικαθιστάται υποχρεωτικά, με αντίγραφο της άδειας 
που απωλέσθη ή εφθάρη. 

Άρθρο 91 

Απαγορεύεται η αλιευτική εργασία: 

α) Σε αυτούς που δεν έχουν άδεια. 

β) Σε αυτούς που έχουν ληξιπρόθεσμη άδεια. 

Άρθρο 92 

1. Όλα τα αλιευτικά σκάφη πρέπει να είναι εφοδιασμέ¬ 
να με άδεια κυκλοφορίας αλιευτικού σκάφους. 

2. Οι διατάξεις των άρθρων 69 και 70 εφαρμόζονται, 


κατ’ αναλογία, και για τις άδειες των αλιευτικών πλοίων. 

3. Όλα τα σκάφη εσωτερικής αλιείας πρέπει να φέρουν 
γραμμένο το όνομα και στοιχεία νηολογίου αυτών στις 
δύο παρειές της πλώρης και στην πρύμνη. Το μέγεθος 
των γραμμάτων καθορίζεται από τη Λιμενική Αρχή, βάσει 
των διαστάσεων του σκάφους. Η Λιμενική Αρχή, εφόσον 
λόγοι ασφαλείας ή ελέγχου επιβάλλουν αυτό, μπορεί 
να διατάξει να γράφονται και στις δύο πλευρές τους 
τα ανωτέρω στοιχεία, με τη χρήση όταν είναι ανάγκη 
και ειδικής γραφής (π.χ. αντανακλωμένου φωτός κ.λπ.). 

4. Το μέτρο της προηγούμενης παραγράφου, εφόσον 
συντρέχουν οι ίδιοι λόγοι, μπορεί να επεκτείνεται και σε 
κάθε άλλη κατηγορία σκαφών, τα οποία κυκλοφορούν 
στην περιοχή της Λιμενικής Αρχής. 

5. Οι εργαζόμενοι ως αλιεργάτες σε κάθε αλιευτικό 
σκάφος πρέπει να είναι ασφαλισμένοι στον Ο.Γ.Α., Ι.Κ.Α., 
ανάλογα με την ισχύουσα νομοθεσία, και οι αλλοδαποί, 
εκτός της ανωτέρω ασφάλισης, πρέπει να έχουν σχετική 
άδεια παραμονής και εργασίας από την αρμόδια Αρχή. 
Υπεύθυνοι για την τήρηση αυτού είναι ο ιδιοκτήτης και 
ο πλοίαρχος του σκάφους. 

Αρθρο 93 

1. Οι πλοίαρχοι ή κυβερνήτες των αλιευτικών σκαφών, 
υποχρεούνται όπως συντάσσουν κατάσταση, σε δύο 
αντίγραφα, όπου αναγράφονται τα στοιχεία ταυτότητας 
των προσλαμβανομένων αλιεργατών και τα οποία θεω¬ 
ρούνται από τη Λιμενική Αρχή. Εκ των δύο αντιγράφων, 
το ένα κρατείται από τη Λιμενική Αρχή και το άλλο 
επιστρέφεται στον κυβερνήτη, ο οποίος υποχρεούται να 
φέρει αυτό στο σκάφος, κατά την διάρκεια της αλιείας. 

2. Με απόφαση του Λιμενάρχη, μπορεί να απαγορευ- 
θεί η αλιεία οστράκων και εχινοδέρμων, σε θαλάσσιες 
περιοχές όπου τα ύδατα βρέθηκαν μολυσμένα από την 
οικεία Υγειονομική Υπηρεσία. 

Αρθρο 94 

Απαγορεύεται στα υπό ξένη σημαία αλιευτικά πλοία 
η, εντός των Ελληνικών χωρικών υδάτων, αλιεία χωρίς 
άδεια, καθώς και η από Ελληνικά πλοία και άλλα πλω¬ 
τά μέσα αλιεία στα χωρικά ύδατα γειτονικών χωρών, 
εφόσον αυτές την απαγορεύουν. 

Αρθρο 95 

α) Οι χώροι αγκυροβολιάς των αλιευτικών σκαφών 
και συγκροτημάτων, καθώς και οι θέσεις εκφόρτωσης 
και διαλογής των αλιευμάτων καθορίζονται από τη Λι¬ 
μενική Αρχή. 

β) Η τοποθέτηση, για στέγνωμα ή επισκευή, αλιευτικών 
δικτύων σε παραλιακούς γενικά χώρους επιτρέπεται μόνο 
κατόπιν ενημέρωσης και έγκρισης της Λιμενικής Αρχής. 

γ) Δεν επιτρέπεται η μόνιμη τοποθέτηση, για επισκευή 
ή πλύση, κενών ιχθυοκιβωτιων σε κρηπιδώματα και πα¬ 
ραλιακούς γενικά χώρους. 

Αρθρο 96 

Υποβρύχια αλιεία - Δραστηριότητες 

1. Απαγορεύεται σε όλους να εξακολουθούν να έχουν 
οπλισμένα τα εργαλεία που είναι ειδικά για την υπο¬ 
βρύχια αλιεία, όταν βρίσκονται στην περιοχή λουτρικών 
εγκαταστάσεων ή έξω από το νερό ή στην ξηρά. 

2. Η χρήση αυτόνομης υποβρύχιας καταδυτικής συ¬ 
σκευής επιτρέπεται μόνο σε άτομα που έχουν ειδικά 

εκπαιδευθεί, σε σχετική εγκεκριμένη σχολή, και έχουν 
πιστοποιητικό από αυτή. 

Άρθρο 97 

Άτομα που ασχολούνται με την υποβρύχια αλιεία ή 
δραστηριότητα οφείλουν: 

α) Να αποφεύγουν τη φωτογράφιση του βυθού σε 
απαγορευμένες περιοχές, χωρίς άδεια της λιμενικής 
Αρχής, η οποία χορηγείται μετά από σύμφωνη γνώμη 
του Τοπικού Εφόρου Αρχαιοτήτων. 

β) Να μην ανελκύουν από το βυθό ή μετακινούν τυχόν 
ευρισκόμενα στο βυθό αντικείμενα αρχαιολογικής αξίας. 
Αυτοί που ανακαλύπτουν τέτοια αντικείμενα, οφείλουν 
να αναφέρουν στη Λιμενική Αρχή την ακριβή θέση αυτών. 

ΚΕΦΑΛΑΙΟ ΚΗ' 

ΑΜΜΟΛΗΨΙΑ - ΠΑΡΑΚΤΙΕΣ ΕΠΙΧΕΙΡΗΣΕΙΣ 

Αρθρο 98 

1. Η εξόρυξη και λήψη άμμου, χαλίκων κ.λπ. από την 
περιοχή δικαιοδοσίας της Λιμενικής Αρχής επιτρέπεται, 
μόνο υπό τις προϋποθέσεις των ισχυουσών κάθε φορά 
διατάξεων επί του θέματος αυτού. 

2. Η εξόρυξη και λήψη άμμου, από επιτρεπόμενες ως 
ανωτέρω περιοχές, πρέπει να διενεργούνται επιφανει¬ 
ακά, κατά τρόπο που να αποκλείει τη διάβρωση της 
ακτής ή της θάλασσας, σε περίπτωση κατά την οποία 
αυτή διενεργείται μέσα στην θάλασσα, καθώς και τη 
δημιουργία εξάρσεων ή κοιλοτήτων ή άλλων επιβλαβών 
καταστάσεων. 

Αρθρο 99 
Εκτέλεση έργων 

Πριν από την έναρξη εκτέλεσης κάθε έργου (κτισμά- 
των, παραπηγμάτων, περιπτέρων κ.λπ.), στην περιφέρεια 
δικαιοδοσίας της Λιμενικής Αρχής, καθώς και μετά το 
τέλος αυτού, οι ενδιαφερόμενοι οφείλουν να ενημερώ¬ 
νουν σχετικά την οικεία Λιμενική Αρχή. 

Αρθρο 100 

Ανέλκυση ναυαγίων κ.λπ. 

1. Εργασίες ανέλκυσης ναυαγίων και κάθε είδους αντι¬ 
κειμένων από τη θάλασσα, ενεργούμενες κατά τις υπάρ- 
χουσες διατάξεις, επιτρέπονται μόνο κατόπιν άδειας της 
Λιμενικής Αρχής και υπό τους όρους και περιορισμούς, 
που καθορίζονται από αυτήν. 

2. Απαγορεύεται η εγκατάλειψη ναυαγίων ή άλλων 
αντικειμένων στην ξηρά ή μέσα στη θαλάσσια ζώνη της 
δικαιοδοσίας της Λιμενικής Αρχής, κατά τρόπο που να 
εμποδίζει την ναυσιπλοΐα ή την πλήρη χρήση ή εκμε¬ 
τάλλευση λιμένων, ακτών και θαλασσίων γενικά χώρων. 

3. Απαγορεύεται η χρησιμοποίηση εκρηκτικών υλών, 
κατά την διάλυση κάθε είδους ναυαγίου και σε οιοδή- 
ποτε θαλάσσιο χώρο, χωρίς άδεια της Λιμενικής Αρχής. 

4. Οι ιδιοκτήτες ή αντιπρόσωποι, καθώς και αυτοί 
που επιχειρούν ανελκύσεις ευθύνονται για την τυχόν 
μη ανέλκυση εντός της παραχωρούμενης σε αυτούς 
προθεσμίας από τη Λιμενική Αρχή, καθώς και για 
κάθε παράλειψη επισήμανσης του, από την αιτία αυτή, 
δημιουργούμενου ναυτιλιακού κινδύνου, επιφυλασσομέ- 
νης και της εφαρμογής των διατάξεων του Ν. 2881/2001 
(ΦΕΚ Α' 16), όπως ισχύει. 

5. Απαγορεύεται η πόντιση και ανέλκυση κάθε αντι¬ 
κειμένου, χωρίς άδεια. 


Αρθρο 101 

Νεωλκεία, ναυπηγεία, μηχανουργεία 

1. Με την επιφύλαξη της διάταξης της παραγράφου 
6 του άρθρου 14 του Ν. 4256/2014, δεν επιτρέπεται η 
ανέλκυση επάνω στην ξηρά, επισκευή ή κατασκευή ναυ¬ 
πηγημάτων, χωρίς την άδεια της Λιμενικής Αρχής, η 
οποία καθορίζει και τις τυχόν προϋποθέσεις ανέλκυσης. 

2. Απαγορεύεται η έναρξη εκτέλεσης κάθε εργασίας 
ναυτικής κατασκευής ή μετασκευής, μεγάλης έκτασης, 
σε Ελληνικό πλοίο, χωρίς προηγούμενη προσκόμιση στη 
Λιμενική Αρχή της αναγκαίας προς τούτο έγγραφης 
έγκρισης του Κλάδου Ελέγχου Πλοίων του Υπουργείου 
Οικονομίας, Υποδομών, Ναυτιλίας και Τουρισμού. 

3. Οι υπεύθυνοι των ναυπηγείων, μηχανουργείων και 
νεωλκείων υποχρεούνται να τηρούν βιβλίο, στο οποίο 
να αναγράφονται τα στοιχεία των κατασκευαζόμενων 
ή διαλυόμενων, για οποιαδήποτε αιτία, σκαφών. 

4. Ολα τα ναυπηγεία, νεωλκεία και μηχανουργεία 
που λειτουργούν στην περιφέρεια δικαιοδοσίας της 
Λιμενικής Αρχής, υποχρεούνται να είναι εφοδιασμένα 
με τα καθοριζόμενα από την Πυροσβεστική Υπηρεσία 
πυροσβεστικά μέσα. 

5. Για κάθε ενέργεια εργασίας επισκευής ενημερώνε¬ 
ται η Λιμενική Αρχή, προς παρακολούθηση και έλεγχο 
του τρόπου ενέργειας της επισκευής, κατά τις οδηγίες 
του Κλάδου Ελέγχου πλοίων του Υπουργείου Οικονο¬ 
μίας, Υποδομών, Ναυτιλίας και Τουρισμού. 

6. Υπεύθυνοι για την, κατά την προηγούμενη παράγρα¬ 
φο, ενημέρωση είναι εξίσου ο πλοιοκτήτης, ο πράκτο¬ 
ρας, ο πλοίαρχος, καθώς και αυτός που έχει αναλάβει 
την εκτέλεση των εργασιών επισκευής. 

Αρθρο 102 

1. Οι ιδιοκτήτες των ναυπηγείων, νεωλκείων ή μη¬ 
χανουργείων που λειτουργούν στον λιμένα και στην 
περιοχή του, υποχρεούνται να τηρούν με ακρίβεια, 
κατά τις υποδείξεις της Λιμενικής Αρχής, πίνακα στον 
οποίο να αναφέρονται οι απασχολούμενοι υπάλληλοι 
και εργάτες. 

2. Όλα τα ναυπηγεία, νεωλκεία ή μηχανουργεία που 
λειτουργούν στην περιοχή του λιμένα, υποχρεούνται να 
διαθέτουν τον αναγκαίο εξοπλισμό πυρασφάλειας, τον 
οποίο ήθελε υποδείξει σε αυτά η αρμόδια Πυροσβεστική 
Υπηρεσία, να διατηρούν αυτόν σε τέτοια κατάσταση και 
σε τέτοιες θέσεις, που υποδεικνύονται κατά τις εκτε- 
λούμενες από την Πυροσβεστική Υπηρεσία περιοδικές 
επιθεωρήσεις. 

3. Όλοι οι εργαζόμενοι επάνω στα πλοία τεχνικοί και 
εργάτες για κατασκευές, επισκευές ή διαλύσεις πλοίων, 
είτε αυτά ευρίσκονται επάνω στις εσχάρες είτε παρα¬ 
μένουν επ’ αγκύρα κ,λπ., οφείλουν να ακολουθούν τις 
οδηγίες του Κλάδου Ελέγχου Πλοίων, σε ό,τι αφορά 
στον τρόπο εργασίας και στα ληπτέα μέτρα προφύλα¬ 
ξης, προς αποφυγή πυρκαγιάς ή άλλου κινδύνου. 

Αρθρο 103 

1. Απαγορεύεται η χωρίς προηγούμενη άδεια της Λιμε¬ 
νικής Αρχής: 

α) Διάλυση σκάφους. 

β) Μεταβολή των χαρακτηριστικών διαστάσεων σκά¬ 
φους. 

γ) Τοποθέτηση σε σκάφος μηχανής, καθώς και εξαγω¬ 
γή ή αντικατάσταση εγκατεστημένης σε αυτό μηχανής. 

δ) Τοποθέτηση σε σκάφος σωσιβίου λέμβου ή πνευ¬ 
στής σωσιβίου σχεδίας, καθώς και εξαγωγή ή αντικα¬ 
τάσταση εγκαταστημένων σε αυτό. 

2. Η άδεια της Λιμενικής Αρχής, για τις εργασίες των 
εδαφίων β), γ) και δ) της προηγούμενης παραγράφου, 
παρέχονται κατόπιν σύμφωνης γνώμης του Κλάδου 
Ελέγχου Πλοίων ή κατόπιν προσκόμισης βεβαιωτικού 
αναγνωρισμένου Νηογνώμονα, εφόσον πρόκειται περί 
πλοίου που παρακολουθείται από αυτόν. 

ΚΕΦΑΛΑΙΟ ΚΘ' 

ΚΑΘΑΡΙΟΤΗΤΑ ΚΑΙ ΕΥΤΑΞΙΑ 

Αρθρο 104 

1. Απαγορεύεται η απόρριψη μέσα στο λιμένα και τη 
χωρική θάλασσα έρματος, κάθε είδους απορριμμάτων, 
αντικειμένων, ακατάλληλων τροφίμων, ακαθαρσιών κ.λπ. 

2. Τα ανωτέρω είδη πρέπει να φυλάσσονται μέσα σε 
ειδικούς σάκους από νάιλον και να παραδίδονται στο 
υπεύθυνο για την περισυλλογή συνεργείο. 

3. Απαγορεύεται η χρήση των τουαλετών κάθε είδους 
σκαφών, όταν αυτά είναι αγκυροβολημένα στο λιμένα 
ή πλησίον των ακτών, εφόσον δεν διαθέτουν σύστημα 
συγκράτησης των λυμάτων από αυτό. Για το λόγο αυτό, 
οι τουαλέτες σφραγίζονται, με ευθύνη του πλοιάρχου 
και χρησιμοποιούνται μετά τον απόπλου. 

Αρθρο 105 

1. Απαγορεύεται η καθ’ οιονδήποτε τρόπο ρύπανση 
των προκυμαιών, προβλητών των θαλασσίων και παρα¬ 
λιακών γενικά χώρων, καθώς και η ανέλκυση και ενα¬ 
πόθεση σε αυτούς κάθε πλωτού μέσου ή αντικειμένου, 
χωρίς άδεια της Λιμενικής Αρχής. 

2. Απαγορεύεται η συγκέντρωση ή απόθεση απορριμ¬ 
μάτων στους παραθαλάσσιους ή χερσαίους χώρους ή 
η απόρριψη αυτών στη θάλασσα. 

3. Πλοίαρχοι ή ιδιοκτήτες πλοίων ή ναυπηγημάτων γενι¬ 
κά, εργολάβοι, εργάτες ή ιδιώτες, οπωσδήποτε λόγω της 
επαγγελματικής ιδιότητας τους, εξυπηρετούντες σχέσεις 
που υπάγονται στην εποπτεία της Λιμενικής Αρχής, υπο- 
χρεούνται να εφαρμόζουν τα υποδεικνυόμενα από αυτή 
μέτρα υγιεινής, καθαριότητας και ευταξίας και ιδιαίτερα σε 
περίπτωση πρόκλησης κινδύνου από μολυσματικές νόσους. 

4. Πλοίαρχοι, πράκτορες, εργάτες λιμένα και φορτω¬ 
τές ή παραλήπτες υποχρεούνται στον καθαρισμό του 
χώρου, που χρησιμοποιείται για την φορτοεκφόρτωση 
των εμπορευμάτων. 

5. Απαγορεύεται σε παραλιακούς γενικά χώρους η 
τοποθέτηση έρματος (σαβούρας) ναυπηγημάτων ή 
άλλων βρώμικων υλικών, χωρίς προηγούμενη έγκριση 
της Λιμενικής Αρχής. 

Άρθρο 106 

1. Απαγορεύεται ο εκκαπνισμός των πλοίων εντός των 
λιμένων, όρμων και αγκυροβολιών, καθώς και η από τις 
καπνοδόχους εξαγωγή, υπό μορφή καπνού, καυσαερίων, 
δια των οποίων ρυπαίνεται υπέρμετρα η ατμόσφαιρα 
και δημιουργούνται κίνδυνοι για τη δημόσια υγεία. 

2. Αυτός επιτρέπεται μόνο μετά την απομάκρυνση 
του πλοίου και σε απόσταση μεγαλύτερη των τριών (3) 
ναυτικών μιλιών από τις ανωτέρω περιοχές. 

Αρθρο 107 

Απαγορεύεται η απόρριψη από τα πλοία ή τις χερσαίες 
κάθε φύσης εγκαταστάσεις (ναυπηγεία, βιομηχανίες 


κ.λπ.) πετρελαίου, πετρελαιοειδών μιγμάτων, καταλοί¬ 
πων και γενικά κάθε τοξικής ή μολυσματικής ουσίας ή 
ακαθαρσιών, στη θάλασσα, στους λιμένες, στους όρμους 
και στις ακτές, δυναμένων να προκαλέσουν ρύπανση, 
σύμφωνα με τις ισχύουσες υγειονομικές διατάξεις. 

Αρθρο 108 

Απόρριψη πετρελαίου ή κάθε φύσεως πετρελαιοειδών 
μιγμάτων στην Ελληνική χωρική θάλασσα δικαιολογεί¬ 
ται, μόνο εάν αποδεδειγμένα έγινε: 

α) Για εξασφάλιση της ασφάλειας του πλοίου, πρό¬ 
ληψης ζημίας στο πλοίο ή διάσωσης ανθρώπινης ζωής 
στη θάλασσα, 

β) Από διαφυγή πετρελαίου ή πετρελαιοειδούς μίγ¬ 
ματος, συνεπεία βλάβης του πλοίου ή αναπόφευκτης 
διαρροής, εάν αποδεδειγμένα ελήφθησαν όλες οι λογι¬ 
κές προφυλάξεις, μετά τη ζημία ή την ανακάλυψη της 
διαρροής, προς πρόληψη ή μείωση αυτής και των εξ 
αυτής αποτελεσμάτων. 

Αρθρο 109 

1. Απαγορεύεται η ρύπανση της θάλασσας στις περιο¬ 
χές των εγκαταστάσεων φορτοεκφόρτωσης πετρελαι¬ 
οειδών ή ανεφοδιασμού πλοίων, από ξηράς ή με πλωτά 
μέσα. 

2. Υπεύθυνοι για αυτό είναι ο πλοίαρχος και ο Α' 
Μηχανικός του πλοίου ή αυτοί που διατηρούν ή εκμε¬ 
ταλλεύονται τις εγκαταστάσεις φορτοεκφόρτωσης πε¬ 
τρελαιοειδών και ανεφοδιασμού πλοίων. 

Αρθρο 110 

1. Απαγορεύεται η ρύπανση της θάλασσας με απόρρι¬ 
ψη υπολειμμάτων πετρελαίου ή πετρελαιοειδών μιγμά¬ 
των, κατά τον δεξαμενισμό, επισκευή, διάλυση ή ανέλ¬ 
κυση πλοίων ή ναυαγίων. 

2. Με την επιφύλαξη ισχύος των διατάξεων του 
Ν. 2881/2001 (Α' 16), όπως ισχύει, υπεύθυνοι για αυτό είναι 
ο πλοίαρχος και ο Α' Μηχανικός του πλοίου, καθώς και 
αυτός που ενεργεί τον δεξαμενισμό, την επισκευή του 
πλοίου ή την ανέλκυση ή διάλυση πλοίου ή ναυαγίου. 

3. Πριν από την έναρξη των ανωτέρω εργασιών, οι 
υπεύθυνοι της προηγούμενης παραγράφου υποχρεού- 
νται να φροντίζουν για την λήψη κάθε μέτρου, προς 
πρόληψη ρύπανσης της θάλασσας από τη διαρροή πε¬ 
τρελαίου ή πετρελαιοειδών μιγμάτων. 

Αρθρο 111 

Οι αναφερόμενοι στην παράγραφο 2 των άρθρων 109 
και 110 υπεύθυνοι οφείλουν να προβαίνουν στην έγκαι¬ 
ρη λήψη κάθε μέτρου για την πρόληψη ρύπανσης της 
θάλασσας με πετρέλαιο ή πετρελαιοειδή. 

Αρθρο 112 

Οι διατάξεις του παρόντος Κανονισμού ισχύουν πα¬ 
ράλληλα με τις υποχρεώσεις τις επιβαλλόμενες από 
το Ν.δ. 4529 «περί κυρώσεως της διεθνούς συμβάσεως 
προλήψεως της ρυπάνσεως της θαλάσσης δια πετρε¬ 
λαίου», Λονδίνον 1954, όπως τροποποιήθηκε αυτό από 
τη Διάσκεψη Λονδίνου 1962. 

Άρθρο 113 

1. Ναυπηγοεπισκευαστικές μονάδες και συνεργεία που 
απασχολούνται στον καθαρισμό των δεξαμενών κυτών 
και κλειστών γενικά χώρων των πλοίων, με τη μέθοδο 
της αμμοβολής, υποχρεούνται να χρησιμοποιούν ειδική 

συσκευή, που δύναται να απορροφά τόσο τα μεγάλα 
κατάλοιπα, όσο και τη σκόνη, η οποία δημιουργείται 
από την αμμοβολή. 

2. Σε περιπτώσεις κατά τις οποίες ο τελικός καθαρι¬ 
σμός γίνεται με τον ανωτέρω τρόπο, το όλο σύστημα 
καθαρισμού πρέπει να είναι κλειστού τύπου, ώστε να 
μην υπάρχει δυνατότητα διαφυγής της σκόνης στην 
ατμόσφαιρα. 

Άρθρο 114 

Τοποθέτηση τραπεζών, πινακίδων κ.λπ. 

1. Δεν επιτρέπεται η, πρόσκαιρη ή οριστική, εγκατά¬ 
σταση παραπηγμάτων και περιπτέρων κάθε φύσης επί 
των παραλιακών γενικά χώρων, καθώς και η τοποθέτηση 
στους χώρους αυτούς τραπεζών, καθισμάτων ή άλλων 
αντικειμένων, χωρίς προηγούμενη άδεια του αρμόδιου 
φορέα. 

2. Για τη χρήση του αιγιαλού και της παραλίας, κα¬ 
θώς και των κρηπιδωμάτων από τα κέντρα ψυχαγωγί¬ 
ας (ζαχαροπλαστεία, καφενεία, εστιατόρια κ.λπ.), για 
τοποθέτηση τραπεζών ή καθισμάτων, εφόσον οι χώροι 
αυτοί δεν χρησιμοποιούνται για φορτοεκφορτώσεις 
εμπορευμάτων και παραβολή ή πρυμνοδετηση πλοίων, 
απαιτείται άδεια του αρμόδιου φορέα. 

3. Δεν επιτρέπεται, σε παραλιακούς γενικά χώρους, 
η τοποθέτηση διαφημιστικών ή άλλων πινακίδων ή το 
κρέμασμα αυτών σε παραλιακούς στύλους, φανοστά- 
τες και κιγκλιδώματα, χωρίς προηγούμενη έγκριση της 
Λιμενικής Αρχής, η οποία καθορίζει και τις τυχόν απα¬ 
ραίτητες προϋποθέσεις. 

Άρθρο 115 

1. Απαγορεύονται τα τραγούδια, οι φωνές, καθώς και η 
πρόκληση άσκοπων θορύβων, σε ολόκληρη την έκταση 
του λιμένα, καθώς και η καθ’ οιονδήποτε τρόπο διατάρα¬ 
ξη της κοινής ησυχίας, ευταξίας και εργασίας σε αυτόν. 

2. Η ένταση των χρησιμοποιουμένων σε παραθαλάσ¬ 
σια κέντρα ραδιοφώνων, μεγαφώνων και κάθε είδους 
μουσικών οργάνων πρέπει να είναι τέτοια, ώστε να μην 
διαταράσσεται η ησυχία των περίοικων. 

3. Απαγορεύεται κάθε εργασία που προξενεί θόρυβο 
και διαταράσσει την κοινή ησυχία, κατά τις μη επιτρε¬ 
πόμενες ώρες. 

4. Οι ώρες κοινής ησυχίας καθορίζονται για την θε¬ 
ρινή περίοδο (01/5 - 30/9) από ώρα 14:30 - 17:30 και 
23:00 - 07:00 της επομένης και για τη χειμερινή περίοδο 
(01/10 - 30/4) από ώρα 14:30 -16:00 και 22:00 - 08:00 της 
επομένης. 

Αρθρο 116 

Τα κέντρα περιοχής δικαιοδοσίας της Λιμενικής Αρχής 
πρέπει να λειτουργούν: 

α) Κατά τη χειμερινή περίοδο από ώρα 06:00 ως 24:00. 

β) Κατά τη θερινή περίοδο από ώρα 05:00 ως 01:00. 

Τα ανωτέρω κέντρα μπορούν να παρατείνουν το κλεί¬ 
σιμο τους κατά 1/2 ώρας, κατ’ ανώτατο όριο, ή και να 
ανοίγουν 1/2 ώρας πριν από την κανονική ώρα, αποκλει¬ 
στικά και μόνο για να γίνουν οι εργασίες καθαριότητος 
και ευπρεπισμού, απαγορευομένης της παραμονής πε¬ 
λατών μέσα σε αυτά κατά την ώρα αυτή. 

Αρθρο 117 

Η Λιμενική Αρχή μπορεί να χορηγεί άδεια παράτασης 
του κλεισίματος διαφόρων κέντρων ή και διανυκτέρευ- 


σης αυτών, εφόσον λόγοι δημόσιας τάξης και ασφάλειας 
δεν είναι αντίθετοι προς αυτό και εφόσον, κατά την κρί¬ 
ση της, δεν πρόκειται να διαταραχθεί η νυχτερινή ησυχία 
των περίοικων, καθώς επίσης και να μειώνει τις ώρες 
λειτουργίας τους, εφόσον ειδικοί λόγοι το επιβάλλουν. 

Αρθρο 118 

1. Απαγορεύονται μέσα στα δημόσια κέντρα της περι¬ 
οχής δικαιοδοσίας της Λιμενικής Αρχής τα τραγούδια, 
απαγγελίες, κάθε είδους μουσική, καθώς και χρησιμο¬ 
ποίηση ορχήστρας, κατά τις ώρες κοινής ησυχίας. 

2. Κατ’ εξαίρεση, μπορεί να επιτραπεί, με έγγραφη 
άδεια της Λιμενικής Αρχής, η χρησιμοποίηση μεγαφώνων, 
καθώς και χρησιμοποίηση ορχήστρας, σε χαμηλότερη 
ένταση, μέχρι της 24:00 ώρας, δυναμένης να παραταθεί 
μέχρι της 03:00 πρωινής ώρας, σε εξαιρετικές περιπτώ¬ 
σεις, εφόσον δεν διαταράσσεται η ησυχία των περίοικων. 

3. Η ανωτέρω κατ’ εξαίρεση χορηγούμενη άδεια ανα¬ 
καλείται, αν ο διευθυντής του κέντρου δεν συμμορ¬ 
φώνεται με τους υποδεικνυόμενους όρους ασφαλείας, 
υγιεινής, ευκοσμίας και ευταξίας του κέντρου ή αν το 
κέντρο δώσει αφορμή σε ζητήματα που αφορούν τα ήθη. 

Αρθρο 119 

Υπεύθυνοι τήρησης των ανωτέρω οριζομένων είναι 
οι διευθυντές των κέντρων, οι οποίοι οφείλουν να συμ¬ 
μορφώνονται προς τις ισχύουσες κάθε φορά σχετικές 
διατάξεις και προς τις οδηγίες και υποδείξεις των αρ¬ 
μόδιων Λιμενικών Οργάνων, καθώς και τις αγορανομικές 
διατάξεις. 

ΚΕΦΑΛΑΙΟ Λ' 

ΓΕΝΙΚΕΣ ΔΙΑΤΑΞΕΙΣ 
Μέτρα τάξης επί Ε/Γ-Ο/Γ πλοίων 

Αρθρο 120 

Υποχρεώσεις πλοιάρχου και πληρώματος 

1. Ο πλοίαρχος κάθε επιβατηγού - οχηματαγωγού πλοί¬ 
ου, καθώς και οι οριζόμενοι από αυτόν, κατά τις υπάρχου- 
σες διατάξεις, αρμόδιοι και υπεύθυνοι από το πλήρωμα, 
οφείλουν να λαμβάνουν όλα τα απαραίτητα μέτρα για 
την ασφαλή διακίνηση οχημάτων και επιβατών, έχμαση 
και στοιβασία των οχημάτων, εντός του πλοίου, καθώς 
και κάθε πρόσφορο μέτρο για την τήρηση των υπαρχου- 
σών κάθε φορά διατάξεων περί μεταφοράς οχημάτων 
δια Ο/Γ πλοίων. Κάθε παράβαση των ανωτέρω από τον 
πλοίαρχο και των για κάθε περίπτωση υπεύθυνων, συ¬ 
νεπάγεται την επιβολή των νόμιμων κυρώσεων. 

2. Οι ανωτέρω οφείλουν επίσης: 

α) Να ελέγχουν την καθαριότητα του καταστρώματος 
οχημάτων, πριν από την είσοδο των οχημάτων, και να 
διατηρούν σε ξηρά κατάσταση αυτό, ώστε να εξασφα¬ 
λίζεται η έλλειψη ολισθηρότητας του, από την υγρασία 
ή διαχύσεις λιπαρών ή άλλων ουσιών. 

β) Να ελέγχουν, πριν από την επιβίβαση, τη στερέωση 
του φορτίου πάνω στα οχήματα και ιδιαίτερα εκείνου 
του μεγάλου βάρους και όγκου, ώστε να είναι αδύνατη 
η μετακίνηση αυτού στον πλου, κατά τους κλυδωνι- 
σμούς του πλοίου. Ο οδηγός ή ιδιοκτήτης του οχήματος 
οφείλει να φροντίζει για την ασφάλιση αυτού και, όταν 
επισημαίνεται η έλλειψη αυτής, πρέπει να αναφερθεί 
στον πλοίαρχο ή στην Λιμενική Αρχή. 

γ) Να απαγορεύουν την ταυτόχρονη αποεπιβίβαση 
επιβατών και οχημάτων από την ίδια θύρα του Ο/Γ 

πλοίου και την παραμονή των επιβατών μέσα στα, επι¬ 
βιβαζόμενα στο πλοίο, οχήματα ή στους χώρους γενικά 
της φόρτωσης αυτών. 

δ) Να απαγορεύουν τη λειτουργία της μηχανής των οχη¬ 
μάτων, πέρα από το χρόνο που απαιτείται για την είσοδο 
και έξοδο αυτών από το πλοίο. Μετά το τέλος των χειρι¬ 
σμών στοιβασίας, το κλειδί εκκίνησης κάθε οχήματος πρέ¬ 
πει να αφαιρείται και να κρατείται από τον ιδιοκτήτη του. 

ε) Να φροντίζουν να υπάρχουν τοποθετημένες, προς 
ενημέρωση των οδηγών των οχημάτων, σε κατάλληλα 
και εμφανή σημεία του πλοίου, ειδικότερα στη θύρα 
εισόδου και μέσα στο χώρο στοιβασίαςτων οχημάτων, 
πινακίδες, διαστάσεων 1,00 X 0,70 μ., οι οποίες σε λευ¬ 
κή επιφάνεια να φέρουν γραμμένη, με ερυθρά κεφαλαία 
γράμματα, στην Ελληνική και Αγγλική γλώσσα, την ειδο¬ 
ποίηση «ΑΠΑΓΟΡΕΥΕΤΑΙ ΤΟ ΚΑΠΝΙΣΜΑ ΚΑΙ Η ΜΕΤΑΦΟΡΑ 
ΕΥΦΛΕΚΤΩΝ ΚΑΙ ΕΚΡΗΚΤΙΚΩΝ ΥΛΩΝ» - «ΝΟ 8ΜΟΚΙΝΟ ΝΟ 
ΤΒΑΝ8ΡΟΒΤΑΤΙΟΝ ΟΡ ΙΝΡΙ_ΑΜΜΑΒΙ_Ε3 ΑΝΩ ΕΧΡΙ_03ΐνΕ3». 

στ) Να απαγορεύουν την επιβίβαση οχημάτων που 
μεταφέρουν εύφλεκτες ή εκρηκτικές ύλες, κατά τα ορι¬ 
ζόμενα από τον ισχύοντα κάθε φορά κανονισμό μετα¬ 
φοράς επικινδύνων υλών με τα πλοία. 

ζ) Να φροντίζουν, στον χώρο των Ο/Γ ανοικτού τύπου, 
πριν από τον καταπέλτη να υπάρχει προστατευτική 
αλυσίδα ή άλλο μέσο, προς παρεμπόδιση εξόδου των 
επιβατών κατά τις προσγειαλώσεις ή προσδετήσεις, 
πριν από την ασφαλή πρόσδεση του σκάφους. 

η) Να φροντίζουν για την κατάλληλη διευθέτηση του 
καταπέλτη, κατά τις αποεπιβιβάσεις των οχημάτων, 
προς εξασφάλιση της σταθερότητας αυτού και της 
ομαλής πρόσβασης προς την ξηρά και αντίστροφα, σε 
όλο το μήκος επαφής με την ξηρά. 

θ) Να φροντίζουν, ώστε φορτία που δεν είναι επικίνδυ¬ 
να και δεν μεταφέρονται με οχήματα, να στοιβάζονται 
με επιμέλεια σε κατάλληλες θέσεις του πλοίου, εκτός 
του χώρου στοιβασίας των οχημάτων. 

ι) Να κλείνουν, μετά το τέλος στοιβασίας των οχημά¬ 
των και πριν από τον απόπλου, στεγανά και με όλα τα 
διαθέσιμα μέσα, τις θύρες εισόδου - εξόδου των οχημά¬ 
των, τους καταπέλτες, τις στεγανές θύρες και ανθρω¬ 
ποθυρίδες καταστρώματος οχημάτων, οι οποίες πρέπει 
να παραμένουν κλειστές σε όλη τη διάρκεια του πλου. 

3. Για να εξασφαλισθεί η τήρηση της, στην παράγρα¬ 
φο 2.στ) απαγόρευσης, πρέπει να διενεργείται έλεγχος 
του φορτίου, με επιτόπια έρευνα ή, σε αδυναμία αυτής, 
με τα φορτωτικά έγγραφα και υπεύθυνη δήλωση του 
οδηγού, του κατωτέρω τύπου, πριν από την επιβίβαση 
του οχήματος στο Ο/Γ πλοίο. 

ΥΠΕΥΘΥΝΗ ΔΗΛΩΣΗ 
ΠΡΟΣ ΤΗ ΛΙΜΕΝΙΚΗ ΑΡΧΗ 

Ο.οδηγός του με αριθμ.οχήματος, 

δηλώνω υπεύθυνα και γνωρίζοντας τις συνέπειες του 
νόμου περί ψευδούς δηλώσεως, ότι δεν μεταφέρω 
με το αυτοκίνητό μου εύφλεκτες ή εκρηκτικές ή άλλες 
ύλες, περιλαμβανόμενεςστον Κανονισμό «Περί μεταφο¬ 
ράς επικινδύνων υλών δια των πλοίων» οποιοσδήποτε 
φύσεως. 

Ο δηλών 
(υπογραφή) 

4. Οι υπεύθυνοι από το πλήρωμα για την υποδοχή 
και ένταξη των οχημάτων στο πλοίο αρνούνται την 
επιβίβαση οχήματος, στο οποίο διαπιστώθηκε η ύπαρξη, 


οποιοσδήποτε φύσης και ποσότητας, εύφλεκτης ή εκρη¬ 
κτικής ύλης και ειδοποιούν σχετικά την Λιμενική Αρχή. 

5. Μεταφορά φορτίων και ουσιών που αναφέρονται 
στην παράγραφο 2.στ) του παρόντος άρθρου μπορεί, 
κατ’ εξαίρεση, να πραγματοποιηθεί με οχηματαγωγά 
πλοία ανοικτού τύπου, με έκτακτα δρομολόγια, κατά τα 
οποία απαγορεύεται η μεταφορά επιβατών. 

Αρθρο 121 

Λοιπές υποχρεώσεις υπηρεσίας οχηματαγωγού πλοίου 

1. Με φροντίδα της υπηρεσίας του οχηματαγωγού 
πλοίου και κατά τις οδηγίες του πλοιάρχου, η είσοδος 
και έξοδος των οχημάτων αρχίζει μετά την ασφαλή 
προσγειάλωση ή πρόσδεση του σκάφους, στερέωση 
του καταπέλτη και τοποθέτηση των τυχών απαιτού- 
μενων ξύλινων υποθεμάτων (τάκων) κλπ. Ο πλοίαρχος 
ευθύνεται για την λήψη των καταλλήλων μέτρων και 
την ασφαλή αποεπιβίβαση των οχημάτων. 

2. Η αποεπιβίβαση των επιβατών γίνεται, με ευθύνη 
του πλοιάρχου, από διαφορετικές θύρες από αυτές που 
προβλέπονται για τα οχήματα, δια κλιμάκων, τοποθετού¬ 
μενων με ασφάλεια από το πλοίο προς την ξηρά, με κα¬ 
τάλληλη κλίση και φερουσών ισχυρές χειρολαβές και από 
τις δύο πλευρές, με παραπέτο και κατάλληλη επίστρωση 
του δαπέδου, ώστε να αποφεύγονται τα ολισθήματα. 

3. Όταν η αποεπιβίβαση των επιβατών σε Ε/Γ - Ο/Γ 
πλοία συμβαίνει να γίνεται την ώρα που το πλοίο πα¬ 
ραμένει επ’ αγκύρα, αυτό θα διαθέτει μία τουλάχιστον 
πλευρική κλίμακα αρκετού πλάτους και κλίσεως, όχι 
μεγαλύτερης των 45 μοιρών από το οριζόντιο επίπεδο, 
με σκοπό την αποεπιβίβαση των επιβατών με ασφάλεια 
και άνεση. Εάν, από την κατασκευή του σκάφους, δεν 
προβλέπονται ειδικές θύρες αποεπιβίβασης των επιβα¬ 
τών, αυτή γίνεται, με ευθύνη της υπηρεσίας του πλοίου, 
από την θύρα αποεπιβιβάσης των οχημάτων, αλλά ποτέ 
ταυτόχρονα με τα οχήματα. 

4. Η υπηρεσία του πλοίου πρέπει να φροντίζει, κατά 
τις οδηγίες του πλοιάρχου, όπως, εφόσον το ωράριο 
των δρομολογίων που έχουν εγκριθεί το επιτρέπει, η 
επιβίβαση των οχημάτων και επιβατών αρχίζει τουλά¬ 
χιστον είκοσι (20) λεπτά πριν από την καθορισμένη 
ώρα απόπλου. 

5. Η υπηρεσία του οχηματαγωγού πλοίου οφείλει να 
φροντίζει, με τον έλεγχο του πλοιάρχου και κατά τις οδη¬ 
γίες του, για την συνεχή τήρηση καθαριότητας των χώρων 
και κλιμάκων αποεπιβιβάσεως επιβατών και οχημάτων, 
των χώρων παραμονής αυτών και κοινοχρήστων χώρων. 

6. Ο πλοίαρχος δεν μπορεί να αρνηθεί την επιβίβαση 
οχήματος, πλην των προβλεπομένων στο άρθρο 35 πε¬ 
ριπτώσεων ή για άλλη αιτία, προβλεπόμενη από ειδικές 
διατάξεις ή επιβαλλόμενη από την ναυτική εμπειρία για 
την κανονική εκτέλεση του πλου με ασφάλεια. Για την 
περίπτωση αυτή απαιτείται σύμφωνη γνώμη του Κλάδου 
Ελέγχου Πλοίων. 

7. Το προσωπικό του πλοίου οφείλει να συμπεριφέρε- 
ται στους οδηγούς των οχημάτων και σε κάθε επιβαί- 
νοντα με ευγένεια, να είναι ντυμένο με ευπρέπεια και 
να αποφεύγει κάθε θορυβώδη εκδήλωση. 

8. Στα προοριζόμενα για τους επιβάτες διαμερίσματα 
πρέπει να υπάρχει πινακίδα με οδηγίες προς τους οδη¬ 
γούς των οχημάτων και τους επιβάτες γενικά, για τις 
υποχρεώσεις τους, που απορρέουν από τις διατάξεις 
του παρόντος Κανονισμού. 

Άρθρο 122 

Υποχρέωση οδηγών, επισκεπτών κ.λπ, 

1. Οι επιβάτες, οδηγοί και λοιποί επιβαίνοντες οφεί¬ 
λουν να παραμένουν στους χώρους του πλοίου, που 
προορίζονται γί αυτούς, και να συμμορφώνονται απρο¬ 
φάσιστα με τις υποδείξεις της Υπηρεσίας του πλοίου. 

2. Οι επιβάτες κάθε οχήματος, εκτός του οδηγού, υπο- 
χρεούνται όπως, πριν από την επιβίβαση τους, εξέρχονται 
από το όχημα. Σε περιπτώσεις μεταφοράς ασθενών με 
αυτοκίνητα που επιβιβάζονται σε οχηματαγωγά πλοία, 
αυτοί πρέπει να εξέρχονται από το αυτοκίνητο μετά την 
επιβίβαση στο πλοίο, μεταφερόμενοι, εφόσον δεν μπο¬ 
ρούν να βαδίσουν, με φορείο, το οποίο παραχωρείται για 
τους επιβάτες. Παραμονή αυτών στα αυτοκίνητα, κατά 
τη διάρκεια του πλου, απαγορεύεται απόλυτα. 

3. Οι εξερχόμενοι από τα οχήματα επιβάτες οφεί¬ 
λουν να αποβιβάζονται από το πλοίο από τις ειδικές 
για αυτούς θύρες και κλίμακες, απαγορευομένης της 
χρησιμοποίησης των προοριζομένων για τα οχήματα 
θυρών και εισόδων. Εάν, από κατασκευή του πλοίου, 
δεν διατίθενται τέτοιες θύρες και κλίμακες, οι επιβά¬ 
τες χρησιμοποιούν τις προοριζόμενες για τα οχήματα 
εισόδους, απαγορευομένης της ταυτόχρονης με αυτά 
αποεπιβίβασης, και απομακρύνονται γρήγορα από τις 
εισόδους αυτές, απαγορευομένης της παραμονής τους 
για οποιαδήποτε αιτία στις εισόδους αυτές ή πριν από 
αυτές, καθώς και της παραμονή τους στους χώρους 
που προορίζονται για οχήματα. 

4. Οι επιβάτες, οδηγοί και όλοι οι ευρισκόμενοι στα 
κρηπιδώματα οφείλουν, κατά τους κατάπλους ή από¬ 
πλους των οχηματαγωγών πλοίων, να συμμορφώνονται 
απροφάσιστα με τα μέτρα τάξεως που λαμβάνονται 
κάθε φορά από τη Λιμενική Αρχή, για την ασφαλή και 
ομαλή αποεπιβίβαση, ακολουθούντες τις υποδείξεις της. 

Άρθρο 123 

Δεν επιτρέπεται η παραμονή προσώπων που δεν 
έχουν εργασία σε τόπους φορτοεκφόρτωσης εμπο¬ 
ρευμάτων ή διακίνησης επιβατών, καθώς επίσης στα 
πλοία, φορτηγίδες και λοιπά ναυπηγήματα. 

Άρθρο 124 

Διανυκτέρευση σε πλωτά ναυπηγήματα 

Απαγορεύεται η διανυκτέρευση, μέσα σε πλοίο ή πλω¬ 
τό ναυπήγημα, προσώπων που δεν ανήκουν στο πλή¬ 
ρωμα ή δεν περιλαμβάνονται μεταξύ των επιβαινόντων 
κανονικά στο πλοίο ή πλωτό ναυπήγημα. 

Άρθρο 125 

Απαγόρευση λήψεως κινηματογραφικών ταινιών 

1. Απαγορεύεται η λήψη κινηματογραφικών ταινιών, 
χωρίς την έγκριση της Λιμενικής Αρχής και την προ- 
βλεπόμενη από τις ισχύουσες διατάξεις άδεια της οι¬ 
κείας επιτροπής ελέγχου κινηματογραφικών ταινιών 
(Α.Ν. 955/1937, ΦΕΚ Α' 474) και κατά παράβαση των 
ισχυουσών κάθε φορά συναφών διατάξεων. 

2. Επίσης, απαγορεύεται η λήψη φωτογραφιών λιμε¬ 
νικών εγκαταστάσεων και γενικά εντός λιμένα, χωρίς 
άδεια της Λιμενικής Αρχής. 

Αρθρο 126 

Ραδιοτηλεγραφικές εκπομπές 

Απαγορεύεται η εκπομπή ραδιοτηλεγραφικών ή ραδι¬ 
οτηλεφωνιών σημάτων από πλοία ελλιμενισμένα στο 
λιμένα ή στην περιοχή του. 


Αρθρο 127 

Εκδήλωση πυρκαγιάς 

1. Κάθε ένας που αντιλαμβάνεται εκδήλωση πυρκαγιάς 
σε πλοίο, πλωτό ναυπήγημα, προκυμαία ή άλλους χώ¬ 
ρους δικαιοδοσίας της Λιμενικής Αρχής υποχρεούται να 
ειδοποιήσει αμέσως αυτή, με το προσφορότερο μέσο. 

2. Οι πλοίαρχοι πλοίων εφοδιασμένων με υδραντλίες, 
τα πληρώματα των πλοίων και οι οπωσδήποτε εργα¬ 
ζόμενοι στο λιμένα, όταν καλούνται από τη Λιμενική 
Αρχή, υποχρεούνται να βοηθούν για την κατάσβεση 
της πυρκαγιάς. 

3. Οι πλοίαρχοι πλοίων που ευρίσκονται κοντά, όταν 
διατάσσονται από τη Λιμενική Αρχή, υποχρεούνται να 
απομακρύνουν το ταχύτερο τα σκάφη τους από το ση¬ 
μείο της πυρκαγιάς. 

Αρθρο 128 

Λήψη μέτρων τάξεως κ.λπ. 

Επιφυλάσσεται στη Λιμενική Αρχή, όπως με αποφά¬ 
σεις ή διαταγές της, λαμβάνει κάθε φορά όλα τα κατά 
την κρίση της πρόσφορα μέτρα, είτε για εφαρμογή 
των διατάξεων του παρόντος Κανονισμού είτε για την 
αντιμετώπιση ή ρύθμιση ζητημάτων έκτακτης ή ειδικής 
φύσης, που έχουν σχέση με την τήρηση της δημόσιας 
τάξης, της οδικής ασφάλειας και της ασφάλειας και 
υγείας στο λιμένα και στην περιοχή του. 

Αρθρο 129 

Τήρηση διατάξεων Κανονισμού κ.λπ. 

Πλοιοκτήτες ή αντιπρόσωποι τους, πράκτορες, πλοί¬ 
αρχοι και πληρώματα πλοίων και πλωτών ναυπηγημά¬ 
των, ταξιδιώτες, επαγγελματίες λιμένα οπωσδήποτε 
επαγγελματικά ασχολούμενοι ή δια οποιοδήποτε λόγο 
ευρισκόμενοι στο λιμένα και την περιοχή δικαιοδοσίας 
της Λιμενικής Αρχής, υποχρεούνται: 

α) Να συμμορφώνονται απροφάσιστα με τις διατάξεις 
του παρόντος Κανονισμού και τις εκδιδόμενες κάθε 
φορά αποφάσεις και διαταγές της Λιμενικής Αρχής, που 
αφορούν στην τήρηση της δημόσιας τάξης, της οδικής 
ασφάλειας και της ασφάλειας και υγείας, υπακούοντας 
πρόθυμα στις σχετικές υποδείξεις και συστάσεις των 
οργάνων αυτής. 

β) Να συμμορφώνονται με τις ισχύουσες κάθε φορά 
διατάξεις περί εργασίας στο λιμένα και τα σχετικά τι¬ 
μολόγια, υποβάλλοντας υπό την κρίση των αρμοδίων 
αρχών κάθε προκύπτουσα διαφορά, χωρίς να γίνονται 
υπαίτιοι διακοπής εργασίας και διατάραξης της τάξης. 

γ) Να προσέρχονται πρόθυμα στη Λιμενική Αρχή, όσες 
φορές καλούνται και εντός της τασσομένης προθεσμίας, 
και να δίδουν τα στοιχεία της ταυτότητας τους, όταν 
αυτά ζητηθούν. 

Αρθρο 130 

Τα κάθε φύσεως σωματεία που δραστηριοποιούνται 
στους χώρους δικαιοδοσίας της Λιμενικής Αρχής υπο- 
χρεούνται, όπως υποβάλλουν σε αυτήν αντίγραφο του 
καταστατικού τους, καθώς και κάθε άλλο στοιχείο, το 
οποίο ήθελε ζητηθεί από τη Λιμενική Αρχή. 

Αρθρο 131 
Αμοιβές - απεργίες 

1. Καμία αμοιβή δεν καταβάλλεται στην περιφέρεια 
δικαιοδοσίας της Λιμενικής Αρχής, χωρίς την παροχή 

υπηρεσιών, αναλογών με την αμοιβή, εκτός των καθο¬ 
ριζόμενων με Κανονισμό Λιμένα. 

2. Οι εργαζόμενοι στο λιμένα, προκειμένου να κατέλ- 
θουν σε απεργία, οφείλουν να γνωστοποιήσουν αυτό 
με έγγραφο στη Λιμενική Αρχή, τουλάχιστον 24 ώρες 
πριν από την κήρυξη της απεργίας. 

Αρθρο 132 

Σε περίπτωση δυστροπίας των ενδιαφερομένων 
να συμμορφωθούν προς έγγραφη διαταγή της Λιμε¬ 
νικής Αρχής, η οποία αφορά στην ασφάλεια της 
ναυσιπλοΐας πλοίων ή πλωτών μέσων του λιμένα ή 
των εμπορευμάτων, καθώς και στην απελευθέρωση 
κρηπιδωμάτων ή παραλιακών και θαλασσίων γενικά 
χώρων, από διάφορα αντικείμενα ή εμπορεύματα, η 
Λιμενική Αρχή μπορεί να επιληφθεί για την άρση των 
ανωτέρω επικινδύνων καταστάσεων, εμποδίων ή ανω¬ 
μαλιών, με δαπάνες και ευθύνη των δυστροπούντων 
ενδιαφερομένων πλοιοκτητών, πλοιάρχων, πρακτό¬ 
ρων, φορτοπαραληπτών κ.λπ., κατά την διαδικασία 
του Κ.Ν. 499/1947, σε συνδυασμό προς το άρθρο 157 
παράγραφος 4 και 5 του Κ.Δ.Ν.Δ., των σχετικών κυ¬ 
ρώσεων συντρεχουσών με τις ενέργειες της Λιμενι¬ 
κής Αρχής προς απομάκρυνση εμποδίων και λοιπών 
αντικειμένων. 


ΚΕΦΑΛΑΙΟ ΛΑ' 

ΤΕΛΙΚΕΣ ΔΙΑΤΑΞΕΙΣ 

Αρθρο 133 

Οι παραβάτες του παρόντος Γενικού Κανονισμού, του 
οποίου η εκτέλεση ανατίθεται στα στελέχη Λ.Σ., ανε¬ 
ξάρτητα από τις συντρέχουσες ποινικές και αστικές 
ευθύνες, κατά την ισχύουσα νομοθεσία, υπόκεινται και 
στις κυρώσεις του άρθρου 157 του Κώδικα Δημοσίου 
Ναυτικού Δικαίου, που κυρώθηκε με το άρθρο μόνον του 
Ν.δ. 187/1973 (Α' 261), όπως τροποποιήθηκε και ισχύει. 

Σαρωνικός, 23 Οκτωβρίου 2015 
Ο Λιμενάρχης 

Πλωτάρχης Λ.Σ. ΚΥΡΙΑΚΟΣ ΛΙΑΚΟΣ 

Αρθρο Δεύτερο 
Έναρξη ισχύος 

Η εφαρμογή του Κανονισμού αυτού αρχίζει από τη 
δημοσίευσή του στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Πειραιάς, 30 Οκτωβρίου 2015 

Ο ΥΠΟΥΡΓΟΣ 

ΘΕΟΔΩΡΟΣ ΔΡΙΤΣΑΣ 

